Lanfeust de Troy - Wikipedia\nUr rummad bannoù-treset eo Lanfeust de Troy, unan eus perzhioù brasañ er rumm-mañ abaoe ar bloavezhioù 1990. Gant Christophe Arleston eo bet savet ar senario, hag an tresadennoù gant Didier Tarquin. Embannet int bet gant an ti embann Soleil. Kelc'hiad kentañ troioù-kaer Lanfeust, deskard gov eus ar blanedenn Troy, eo "Lanfeust de Troy". Lanfeust des Étoiles eo an eil hag an trede hini Lanfeust Odyssey. Kavet e vez kalz a bannoù-treset diwar-benn bed Troy evel Conquérants de Troy, Trolls de Troy, Les Légendes de Troy pe Gnomes de Troy - hag a zo istorioù avanturioù Lanfeust hag e gamaladed pa oant bihan.\n1 Diverradenn an istor\n2 Bed Troy\n3 Evezhiadenn war ar BT\n4.4 Mestr Nicolède\n5 Al Levriou\n6 Pennadoù karr\nDiverradenn an istor[kemmañ | kemmañ ar vammenn]\nTroy zo ur blanedenn poblet gant tud, trolled ha krouadurioù all euzhus pe euzhusoc'h :\nUr galloud hud o deus tost an holl dud : lakaat ar blev da hiraat, lakaat an dent da gouezhañ, lakaat ar metalioù da deuziñ pe kerzhet war an dour (gant nompas mont re bell diouzh ur fur deus Eckmül, adkaser an hudouriezh).\nKrouadurioù gouez eo an Drolled hervez an dud, sevenet-tre int avat diouto o-unan. Chaseal a reont tost kement a dremen war-hed taol dezhe. Kreñv-hardizh a-gorf, ne zoujont ket nemeur a dra, nemet an dour a c'hallfe - daonet e vo ! - gwalc'hiñ anezhe.\nKregiñ a ra istor Lanfeust de Troy e ti-govel Glinin, kêriadenn c'henidik Lanfeust, e lec'h m'emañ o labourat evit ar Mestr Gramblot e-giz deskard. Un deiz e erru ar marc'heg Or-Azur evit lakaat kempenn e gleze. Pa douch Lanfeust pommell ar c'hleze-se e resev ur galloud hud kreñv-tre. Graet eo ar bommell-se gant ivor ar Magohamoth, aneval fabulus. Ar galloud peurvoudek en deus Lanfeust. Kinnig a ra Nicolède, fur Glinin, da Lanfeust mont da Skol-Veur an hudouriezh en Ekmul. Mont a ra neuze Lanfeust, Nicolède, Cixi ha C'ian betek Ekmul, da c'houlenn tiouroù diwar-benn ar pezh a zo c'hoarvezet ha diwar-benn ar Magohamoth, digant fured-veur Ekmul. War an hent e kejont gant un troll anvet Hebus, hag a zo strobinellet gant Nicolède. Doñv e teu Hebus da vezañ ha heuliañ a ra anezhe neuze en o beaj. Erruet en Ekmul e welont ar fured-veur ha chom a ra Lanfeust da studial ha da vezañ studiet. Met kudennoù a vo ha mont a raio ar skipailh davet ar Magohamoth, mamenn an hud. Lakaet e vint diaes gant ar morlaer Thanos hag en deus ar memes kerentiezh ha Lanfeust gant ar Magohamoth.\nBed Troy[kemmañ | kemmañ ar vammenn]\nTroy a zo ur blanedenn e lec'h m' o deus tost an holl annezidi ur galloud hud disheñvel an eil diouzh egile. Hogen, ret eo bezañ e-kichen ur fur eus Ekmul, adkaserien an hud, evit gellout implij o galloud. Labourioù an dud a zo diouzh o galloud hud. Gwelet e vez tud gant ar galloud da reiñ ar sec'hed (ar plac'h-se a zo servijourez) pe ar galloud da cheñch tu d'an avel (d'ur martolod). Diorren a ra hollved Lanfeust de Troy a feur ma za an heuliad war-raok (kartennoù hag holloueziadurioù war-benn Troy zo bet savet neuze gant an aozerion). Ul loen eo ar Magohamoth ha n'eo ket bet anavezet krenn morse, ha kaset zo bet meur a enklask diwar e benn. Mammenn an hudouriezh war Troy eo. Evit adkas an hudouriezh-se e c'hell lod eus annezidi Troy dioueriñ o galloud ha dont da furion hag o labour eo skignañ an hudouriezh en-dro dezho war ar blanedenn.\nEvezhiadenn war ar BT[kemmañ | kemmañ ar vammenn]\nEn tu all d'ar pezh hollved a zo en-dro da Lanfeust de Troy o deus graet an aozerien o soñj da lakaat un tamm fent. Ma n'eo ket gwall stank ar geriennoù kuzh hag ar c'hoarioù gerioù da gregiñ e teuont da vezañ stankoc’h-stankañ, an tu-kreñv gante zoken, el levrioù diwezhañ. A-bep seurt a zo : testennoù koachet mat divinadelloù enne pe c’hoarioù bihan, c'hoarioù gerioù, pell soutiloc'h evit na soñjfed a-wezhioù. Sed amañ, titl al levr 6, Cixi impalaerez, a seblant bezañ da gentañ ur c'hoari gerioù aezet gant Sissi impalaerezh, Cixi avat zo bet ur gwir impalaerez sinat.\nLanfeust[kemmañ | kemmañ ar vammenn]\nLanfeust a zo un avanturier yaouank eeunik-tre hag a c'hell gant un taol lagad, lakaat ar metaloù da deuziñ. Pa stok ouzh olifant ar Magohamed en deus ar galloud peurvoudek. Ar wech kentañ eo e oa gwelet an dra-se war Troy. Kouezhañ a ra ar roll-se warnañ hep ma vefe prest, met sikouret e vo gant e vignoned.\nGoude bezañ beajet e pep lec'h e Troy, ha pelloc'h c'hoazh e-barzh Lanfeust des Etoiles, e chom Lanfeust ur peizant hag a vo lesanvet troc'her-buzhug, « plouc », gant e enebour Thanos. An dra gentañ en deus goulennet diwar benn ar galloud peurvoudek a oa, « Ha tu vo sellet a-dreuz saeoù ar mec'hed ? ». Ar pezh a zalc'ho Lanfeust da chom diouzh an tu mat ha da chom hep mont d'an tu fall a zo e blaender peizant.\nUn haroz dic'hortoz eo Lanfeust, sot a-wechou, dilec'hiet atav. Dont a ra bepred a-benn d'en em ziluziañ eus ar c'hudennoù.\nC'ian[kemmañ | kemmañ ar vammenn]\nC'ian a zo merc'h Nicolède ha c'hoar Cixi, ur plac'h dous ha romantik-tre eo, c'hoant he deus da gaout un tropellad bugale gant un ti e-kichen ar stêr. Lanfeust hag a zo he c'hefrisa e-penn kentañ an istor n'en deus ket ar memes soñjoù e-keñver an dra-se, ha gwelet e vo penaos e echuo an garantez-se e-kerzh an istor. Kouezhañ a ra C'ian e karantez gant ar marc'heg Or-Azur a ne baouez ket da verc'heta. Ar c'houplad-se a zo arouez ar c'houpl peurvat, kourtes ha klasel-tre.\nCixi[kemmañ | kemmañ ar vammenn]\nCixi, merc'h Nicolède ha c'hoar C'ian, a zo ur bikez hag a blij dezhi c'hoari troioù fall da Lanfeust. Jalous-kenañ eo eus an darempred etre he c'hoar ha Lanfeust e fin an istor. Ar galloud da aezhennañ pe da skornañ an dour he deus. Cixi a zo an dudenn a zo aet ar muiañ war-raok, deuet eo da vezañ impalerez en albom 6 hag ur priñsez e-barzh Lanfeust des Etoiles.\n« Ombre ténébreuse »:\nE-pad tiranterezh Thanos war Ekmul e vo Cixi ar « skeud du »-se e-kerzh an noz evit stourm a-enep an tiranterezh-se. Akipet eo gant ur skourjez he deus anvet « Polprédo » hag un erevent anvet « Tornado », gant ur maskl evel hini Zorro. Diskuliet eo orin hec'h anv e-barzh an albom Cixi Impératrice.\nMestr Nicolède[kemmañ | kemmañ ar vammenn]\nNicolède a zo fur Glinin ha tad C'ian ha Cixi. Kavet eo bet gantañ e oa an olifant a zeue eus un aneval mojennek anvet ar Magohamoth hag a roe ur galloud peurvoudek da Lanfeust. Kaset en deus neuze Lanfeust da Ekmul a-benn ma vefe studiet gant an tri fur meur.\nGouizieg ha hud :\nNicolède, gouizieg, istorour, diellour, a vez bepred e fri en agrippaoù. E-giz ur fut gwirion eus Ekmul en deus renoñset d'e c'halloud personnel evit bezañ un adkaser hud.\nNicolède a zo skeudenn an tad e-barzh ar saga. E-penn kentañ an istor ez eo Lanfeust kefrisa C'ian. D'ar mare-se e vo Nicolède ur mentor evit Lanfeust, dezhañ ur galloud peurvoudek na oar ket implij mat c'hoazh. Nicolède a zo ivez un tad, memes ma ro ar memes karantez d'e ziv verc'h e tiskouez bezañ tostoc'h eus C'ian hag a zo furoc'h, jentiloc'h... eget Cixi.\nHébus[kemmañ | kemmañ ar vammenn]\nHebus a zo un troll. Goude bezañ bet strobinellet ez eo deuet eo da vezañ ur c'hamarad laouen gant ur c'hreñvder dudius evit ar skipailh dre ma 'z eo bet achantet gant Nicolède. Deuet eo da vezañ un troll speredek-tre, speredekoc'h eget Lanfeust zoken. Hebus a vo ur sikour bras abalamour d'e greñvder ha d'e strategiezh e-kerzh an istor.\nE-kerzh an istor e torr meur a wech achanterezh Hebus, ar pezh a lakaio ar skipailh diaes a-wechoù (atav e gwirionez). E-kerzh un emgann gant trolled all e rank Nicolède terriñ achanterezh Hebus evit ma c'hellfe chom bev peogwir ez eo kreñfoc'h pa vez e gouezeri. Adwelet e vo anezhañ un tamm war lec'h, sevenet e oa, hep bezañ achanteret ken gant Nicolaède hag a zo an hini nemetañ en deus merzet an dra-se.\nUn troll plijus:\nAon en deus rak an dour nemetken, peogwir e c'hellfe gwalc'hiñ anezhañ. Plijet-tre eo gant e gelien, gant e vignoned, an emgannoù hag al loened lipous.\nThanos[kemmañ | kemmañ ar vammenn]\nGellet en dije Thanos ar morlaer bezañ ur fur-meur ma ne'n dije ket trubardet Ekmul. C'hoant en doa Thanos da ober e renkoù e-unan war Ekmul hep ar furioù-meur all. Tu zo dezhañ en em deleportiñ en ul lec'h en deus gwelet dija. Bez en deus ar memes kerentiezh ha Lanfeust gant ar Magohamoth, memes ma chom Lanfeust un tamm kreñvoc'h.\nJalouzi ha c'hoantoù\nAr v'hoari a blij ar muiañ da dThanos eo ar jahinerezh, dreist-holl pa'n dez Lanfeust da jahinañ. Mezhekadenn: Thanos a zispriz kalz Lanfeust hag a zo ur peizant evitañ (evit an holl e gwirionez), ha plijet-tre eo Thanos o reiñ lesanvioù dezhañ evel « plouc » pe « bouseux », an hini a blij ar miuañ da dThanos a chom preñv-douar (« cloporte )» da ziskar e gribell da Lanfeust, d'e izelat. Brasoniaj: Dre forzh asuriñ ez eo-eñ mestr nemetañ ar galloud peurvoudek ec'h en em c'houlennomp ma n'emañ ket kahunek Thanos dirak Lanfeust, ar gwir haroz.\nAl Levriou[kemmañ | kemmañ ar vammenn]\nL'Ivoire du Magohamoth (ISBN 9782877642576)\nThanos l'Incongru (ISBN 9782877643061)\nCastel Or-Azur (ISBN 9782877643948)\nLe Paladin d'Eckmül (ISBN 9782877645669)\nLe Frisson de l'Haruspice (ISBN 9782877646468)\nCixi Impératrice (ISBN 9782877647953)\nLes Pétaures Se Cachent pour Mourir (ISBN 9782877649230)\nLa Bête Fabuleuse (ISBN 9782845650336)\nPennadoù karr[kemmañ | kemmañ ar vammenn]\nHollved Troy, hollved faltazius.\nDaveoù Troy, al lies daveoù zo e-barzh heuliad Troy.\nLanfeust de Troy • Trolls de Troy • L'Encyclopédie anarchique du monde de Troy • Gnomes de Troy • Lanfeust des Étoiles • Les Conquérants de Troy • Lanfeust Quest • Les Légendes de Troy • Lanfeust Odyssey • Cixi de Troy\nC'ian • Cixi • Dheluu • Glace • Hébus • Lanfeust • Le Chevalier Or-Azur • Magohamoth • Nicolède • Swiip • Page Blanche • Thanos • Téträm • Waha\nDarshan • Eckmül • Meirrion • Phalompe • Troy\nChristophe Arleston • Claude Guth • Didier Tarquin • Jean-Louis Mourier • Olivier Vatine\nSoleil Productions • Lanfeust Mag\nAdtapet diwar « https://br.wikipedia.org/w/index.php?title=Lanfeust_de_Troy&oldid=1848669 »


WRWC : Kib ar bed Rugbi ar Merc’hed | YA! Keleier e brezhoneg - kazetenn sizhuniek enlinenn\nKeleier » Sport » WRWC : Kib ar bed Rugbi ar Merc’hed\nWRWC : Kib ar bed Rugbi ar Merc’hed\n11 / 09 / 2017 | Sport | Commentaires fermés sur WRWC : Kib ar bed Rugbi ar Merc’hed\nE miz Eost e oa dalc’het e Iwerzhon Kib ar bed Rugbi ar Merc’hed. N’eus ket bet kement-se a drouz er mediaoù. Merzet e oa bet, sur, gant Breizhiz sot gant ar rugbi, o doa kemeret perzh kalzig a Vreizhadezed er gib.\nE rugbi ar baotred eo Euskariz, hag Okitaniz, a zo mistri war an dachenn… Met e Rugbi ar merc’hed n’eo ket ken gwir ha se. Un tammig muioc’h a blas a vefe evit ar rannvroioù all.\nUr skipailh rugbi merc’hed a oa bet savet e Roazhon e 1999. Bremañ e c’hoariont en Top 8 – ar “rummad kentañ.” E skipailh Roazhon ‘zo 8 c’hoarierez hag o deus kemeret perzh e Kib ar bed 2017. 5 gant skipailh Italia, ha teir outo e skipailh Frañs. Ha pa seller ouzh skipailh Frañs nemetken e konter tost un drederenn eus ar c’hoarierezed “titlet” a vefe Breizhat a-orin. (Lénaïg Corson, Caroline Drouin, Jade le Pesq, Yanna Rivoalen…)\nE Kib ar bed Rugbi ar Merc’hed ne oa ket muioc’h eget 12 skipailh o kemer perzh. Kroget eo an abadenn gant ur prantad a-stroll : 3 strollad a oa, o vodañ 4 skipailh pep hini. Er strollad “C” e oa skipailh Frañs, asambles gant Iwerzhon, Aostralia ha Japan. Echuet o deus merc’hed Frañs e penn-uhelañ o strollad. Flastret o deus o c’henstriverezed zoken. Pa seller ouzh an “diforc’h a boentoù” e fin ar prantad a-stroll, e verzer eo pozitivel disoc’h Frañs p’ emañ negativel gant an holl re all. Ha splann eo : Frañs +122 ; Iwerzhon -4 ; Aostralia -36 ; Japan -82.\nGoude bezañ trec’het an Iwerzhonadezed en o bro, e tigore skipailh Frañs dorioù an hantergourfenn evit ar 7vet gwech. A-enep da skipailh Bro-Saoz e c’hoarient. Barrekoc’h eo ar Saozonezed eget merc’hed Frañs. Gwir eo “a-fed istor”, ha sklaer eo bet da geñver ar c’hrogad diwezhañ c’hoazh. Met arabat krediñ e vije bet aes d’ ar Saozonezed ! Bountet o deus merc’hed Frañs war ar 15 Saozonez, ken kreñv ha ma c’hellent… Hep dont da benn da blantañ morse. Da geñver an eil hanterenn eo aet an traoù a-dreuz. D’ar poent-se eo ma oa deuet anat an diforc’h a live etre an daou skipailh. Goude an troc’h neuze, e oa merc’hed Frañs diampart, diresis… Hag aet ar maout gant Bro-Saoz 20-3, ‘benn-ar-fin.\nMontserrat Amédée, c’hoarierez c’hall anezhi. Daoust d’he strivoù eo bet trec’het he skipailh gant ar Saozonezed… Hag echu troiad skipailh Frañs e hantergourfenn Kib ar Bed (Skeudenn : INPHO/Bryan Keane)\nEchu ar Gib\nLénaÏg Corson eo a zo bet anvet “C’hoarierez wellañ ar Gourfenn-Bihan.” (Skeudenn : INPHO/Bryan Keane)\n4 devezh da c’houde e oa enebet skipailh Frañs ouzh hini ar Stadoù-Unanet da geñver ar “Gourfenn-Bihan.” Da lâret eo ar c’hrogad a dalveze da zispartiañ un trede hag ur pevare er renkadur. Brav eo bet ar c’hrogad, ur rugbi a-feson eo a zo bet lakaet e pleustr war an dachenn. Deuet eo a-benn skipailh Frañs d’en em dennañ gwelloc’h eget o c’henstriverezed. Hag aet ar maout gant ar “glasezed,” 31-23. Ar Vreizhadez LénaÏg Corson eo a zo bet anvet “C’hoarierez wellañ ar Gourfenn-Bihan.” Evit ar 6vet gwech ec’h echuont trede e Kib ar bed, p’o deus kemeret perzh 8 gwech enni.\nHep ma vefe da dortal eo aet ar plas kentañ gant Skipailh Zeland-Nevez, hag an eil gant ar Saozonezed.\nN’eus ken nemet un dra a zegas kerse ur wech echu an abadenn : an diouer a vrud a zo bet er mediaoù… Kerkent hag an antronoz, war-lerc’h klozadur ar Gib, e tisplege kazetennerez France Inter pegen diaes eo heuliañ sportoù ar merc’hed, a-fed emaozañ, arc’hant. Peurliesañ e vez dalc’het ar c’henstrivadegoù e kêrioù bihan a-walc’h, pe kalz bihanoc’h eget ar re dibabet evit sportoù ar baotred. Ken bihan int ma c’hell bezañ diaes kavout peadra da lojañ enno. Displegañ a rae c’hoazh e kouste ker-ruz gwirioù ar skignañ, pa geñverier gant an heklevioù a zo…\nGant France Télévision eo bet skignet krogadoù skipailh Frañs, ha pilet ur rekord ganto. Ouzhpenn 3 milion a dud a oa bet dirak o skramm da geñver ar c’hrogad a-enep da Iwerzhon – Kempouezet eo seurt disoc’hoù gant re mell-droad ar Merc’hed…\nGoustad ez a, met war gemm ez a an traoù, memestra !\nWe are checking https://buyessayonline.ninja/ to make sure the ice doesn’t pose any threat to the launch, a spokesman said


Louviteg - Wikipedia\nKod SIL XLU\nAl louviteg a oa yezh anatoliek komzet gwechall en Arzawa war-du ar c'hornôg hag ar mervent eus kreizenn an impalaeriezh hititek. En testennoù koshañ e oa anvet ar rannvro ma veze komzet louviteg, en Arzawa hag e Kizzuwatna Luwia. Ar vro-se a reas ar C'hresianed anezhi Lydia (Λυδία).\nAl louviteg a oa, war a seblant, hendad al likieg pe unan eus e gerent. Gwirheñvel eo ivez e oa ar yezh komzet e Troia daoust ma'z eo posupl ivez e oa ur yezh direneek tost ouzh al lemneg.\nEn em astenn a reas al louviteg er-maez e vro-orin ha war a seblant e κomzer aboriadegoù a oa unan eus abegoù eus diskarr an impalaeriezh hititek. Komzet e oa r stadoù nevez-hittitek evel Milid pe Karkemich hag e kreiz Anatolia.\nAdtapet diwar « https://br.wikipedia.org/w/index.php?title=Louviteg&oldid=1638653 »\nKemmoù diwezhañ degaset d'ar bajenn-mañ d'an 16 Ebr 2015, da 14:15.


Templ Jeruzalem - Wikipedia\nMaketenn Templ Herodez Veur diskouezet e Jeruzalem\nTempl Jeruzalem eo an anv roet da veur a savadur relijiel israelit ha da c'houde, yuzev, gouestlet da azeuliñ Doue hervez feiz an Hebreed. Lec'hiet e oa e Menez an Templ, anavezet er bed muzulman evel Dom ar Roc'h, e-lec'h m'eo savet ar voskeenn Al-Aqsa bremañ. En hebraeg eo anvet בֵּית־הַמִּקְדָּשׁ, Bēt HaMīqdaš "An Ti Hael".\nEvit gwir ez eus bet daou Dempl, an hini savet hervez an Torah gant Salomon, mab David, evit erlec'hiañ an Tabernakl implijet en dezerzh, hag al lec'hioù hael all implijet betek-henn. Damzistrujet e voe gant Roue Ejipt Shoshenq Iañ a-raok bezañ dreset gant Yoshia. Peurzistrujet e voe gant armeoù Naboukadnesar II a Vabilon.\nHervez Levr Ezra e voe savet un eil Templ diwar atiz Kirus Veur e 538 a-raok hon mare, goude fatidigezh Babilonia. E-kreiz diaezamantoù ar Yuzevien gant Gresianed ar Rouantelezh Sekeukid e oa an Templ-se, dre ma klaske ar C'hresianed hellenekaat ar Yuzevien. Treuzfurmet e voe an Templ en un templ pagan e-pad ur mare, a-raok bezañ haelet adarre e fin brezel ar Vakabeed (diwar an istor-se e lider hanouka). Da vare ar Romaned e voe an Templ e-kreiz dizemglevioù start etre ar Yuzevien hag ar Romaned, dirak emzalc'hioù digomprenus an eil sevenadur evit eben. Disakr e seblante ar Romaned bezañ evit ar Yuzevien, hag ar Romaned ne oant ket evit kompren seurt e boazioù ha kustumoù ar Yuzevien. Adsavet hag ledanaet e voe an Templ gant Herodez Veur er savadur anvet Templ Herodez, an hini en doa anavezet Jezuz Nazaret. Distrujet e voe an Templ gant ar Romaned e 70, goude un emsavadeg kaset gant ar Yuzevien. Un emsavadeg all, hini Emsavadeg Bar Koc'hba e 132-135, a zisoc'has war difenn ar Yuzevien bezañ tost ouzh Jeruzalem, ar pezh a viras outo da adsevel an Templ. Daoust da volontez an Impalaer Juluan da adsevel an Templ e 363, ne voe ket graet abalamour d'ur c'hrenn-douar ha kristenadur an Impalaeriezh a viras ouzh ar Yuzevien da adsevel o Zempl en-dro. Goude aloubadegoù ar Vuzulmaned e voe savet ar voskeenn Al-Aqsa e plas an Templ kozh ha chomet eo evel-se abaoe.\nUn darn eus Templ Herodez zo chomet avat, ar C'hotel, pe Moger an Daeloù, lec'h santelañ ar Yuzevegezh.\nAdtapet diwar « https://br.wikipedia.org/w/index.php?title=Templ_Jeruzalem&oldid=1873823 »\nKemmoù diwezhañ degaset d'ar bajenn-mañ d'an 5 Mae 2020, da 21:46.


Leônidas da Silva (en tu kleiz)\nLeônidas da Silva (pell anavezetoc'h evel Leônidas), bet ganet d'ar 6 a viz Gwengolo 1913 e Rio de Janeiro (Brazil) hag aet da Anaon d'ar 24 a viz Genver 2004 e Cotia (Brazil), a oa ur melldroader etrebroadel brazilian aet da c'hourdoner.\nSellout a reer ouzh an hini a voe lesanvet buan a-walc'h Diamante Negro pe Homem-Borracha kentoc'h evel ur arzour eget ur c'hoarier mell-droad. Gantañ e voe brudet ar jestr teknikel a vez graet "chalaca" (bisiklet e brezhoneg) anezhañ : skoet eo ar vell dre un tenn-gin.\nAraoger kreiz e bost dezhañ war an dachenn, kemeret en devoa perzh Leônidas e daou zalc'h :\nKib vell-droad ar bed 1934 bet aozet e Rouantelezh Italia (bet merket ur pal gantañ),\nKib vell-droad ar bed 1938 bet aozet e Bro-C'hall : gant seizh pal ez eas da wellañ paler ar genstrivadeg-mañ, daoust da skipailh broadel Brazil bezañ ranket da drivet hepken.\nAdtapet diwar « https://br.wikipedia.org/w/index.php?title=Leônidas_da_Silva&oldid=1581683 »\nDernière modification le 3 Gou 2014, à 11:49\nKemmoù diwezhañ degaset d'ar bajenn-mañ d'an 3 Gou 2014, da 11:49.


Degemer > Kenavo-anna-vari\nGoude bezañ bet labouret en Telegram, kaset war-raok raktresoù war dachenn europa, ha bezañ bet eil vaerez e Kemper, he deus Anna-Vari Chapalain tapet renerezh Diwan e 2001. Un distro gant ur rol nevez, goude bezañ bet e-touez ar familhoù kentañ o deus krouet Diwan.\nPeseurt darvoudoù o deus merket da red micher e-giz renerez Diwan ?\nBuhez renerez Diwan a zo kas ar vag vras war-raok war ar pemdez gant an holl vartoloded e bourzh. Darvoudoù bras ‘zo a-wechoù, da skouer e 2002 an emglev gant an Deskadurezh stad evit enframmañ Diwan er statud publik hag a zo bet nullet, pe c’hoazh enkadennoù ekonomikel, an hini diwezhañ o vezañ diviz ar gouarnamant, e-kreiz an hañv 2017, da lemel ar c’hevratoù skoazellet eus ar skolioù. Kement-mañ o vezañ lakaet sklaer e oa ret da Ziwan adlakaat da bennaenn gwellaat he statud. Darvoudoù ‘zo a ziskouez ez eo ret stourm atav evit ma vefe anavezet Diwan da vat, ha kement-mañ pa emaomp o vont war-zu 50 vloaz ar rouedad !\nPeseurt santimant ‘peus en ur guitaat ar rouedad ?\nUn tamm fromet on, koulskoude ez on seder pa ouzon ez eus tud all ha rummadoù nevez evit kas da benn ar gefridi. Ur blijadur eo bet labourat gant implijidi Diwan, er servijoù hag er skolioù. An darempredoù pemdeziek-se a skoazell kalz pa vez start buhez ar rouedad. Ar fed labourat gant tud a-youl vat, er c’huzul-merañ hag er burev, disheñvel-mat an eil re hag ar re all, en deus digaset din ul lod plijus en darempredoù.\nPenaos e welez dazont Diwan ?\nN’em eus douetañs ebet war ar fed e teuimp a-benn da solutat hon statud ha da vezañ degemeret da vat gant ar Stad, met n’ouzon ket a-benn pegeit. Ne c’hell ket bezañ mod-all gant ma vo prest an holl da genderc’hel da stourm war-zu ar pal, rak n’eo ket an aluzen a vez goulennet met just ar pezh a zo dleet d’ar vugale ha krennarded hag a zo skolidi Diwan.\nPeseurt raktresoù hiniennel emaout e soñj prientiñ ?\nN’em eus ket bet amzer da soñjal e raktresoù hiniennel evidon met dre ma ‘z on bet dilennet e ti-kêr Kemper ar bloaz-mañ, em eus spi da gaout tro da genderc’hel da labourat evit plas ar brezhoneg er gevredigezh.\nTrugarez vras da Anna-Vari evit he bloavezhioù gouestlet da Ziwan ! Bremañ eo tro Gregor Mazo, brezhoneger ha tad daou vugel e Diwan, da adkemer post rener ar gevredigezh. Kalon vat dezhañ !\nE miz Gwengolo 2016 e oa bet digoret skol Diwan Sant-Ervlan gant 16 skoliad er skol-vamm. 41 skoliad zo bremañ er skol hag en o zouez...\nUr skol nevez hag ul lise nevez evit Diwan ! Loc’het eo ar skolidi ha skipailhoù ar skolioù, skolajoù ha liseoù gant un distro-skol...


Buhez ar Zent. pages 223, 224, 225. Encyclopédie Marikavel.\npages 223, 224, 225\nSimeon a c'hanas en kêr Trant, en Itali, d'ar 26 a viz du 1472. E dad Andre hag e vamm Mari a oa paour ha kristen. Er bla 1475, Judevien Trant o vean c'hoantaet kaout eur bugel da lazan gant goueliou Pask, unan aneze, Tobias, a oe karget d'ober al laeraden. Kouezan a reas war ar paour-kez Simeon, a oa koant evel eun êl, d'ezan hepken nao miz warn-ugent nemet-tri devez, ha diwar dreujou ti e dud, e sammas anezan hag e kasas anezan didrous da di eun den hanvet Samuel, elec'h m'oa bodet holl Judevien kêr.\nKalonou ar bleidi goue-ze a dridas, o welet an oan dic'halloud a oa etre o daouarn. D'ar Yaou-Gamblid, diouz an noz, eur pôtr koz, e hano Moyzez, a gasas ar c'hrouadur d'an ti-bidi. Eno e oe diwisket, ha gant aon na vije klevet e griadennou, e stardas d'ezan e c'houg, ha, goude bezan grêt warnan lidou hudur, e troc'has e zioujod.\nPep-hini eus ar re oa eno a gemeras eun tamm eus ar c'hig beo-ze da zibri, hag eur banne eus ar gwad fresk-ze da evan. Pa o devoe bet an holl pep-hini e walc'h, Moyzez lakas ar bugel en e zav, hag hen dija hanter-varo, hag o vezan laket e zivrec'h en kroaz, e lavaras kemer nadoziou da doullan d'ezan e izili, kement ha ken gwaz ma ne vije nemet eur gouli eus ar c'hrouadurig paour, adalek ar penn betek an treid.\nAr verzerenti-ze a badas eun heur, hag evit miret da vezan teneraet o c'halonou gant klemmou ar merzer bihan, ar Judevien ayouc'he : «Lazomp heman evel Jezuz, Doue ar gristenien, ha ra vezo en doare-ze diskaret hon enebourien ! »\nErfin, ar paourkez bugel a zavas e zaoulagad etrezek an nenv, evel evit e gemer da dest eus ar poaniou garo a oa grêt d'ezan gouzanv, hag o vezan o diskennet etrezek au douar, e soublas e benn hag e trernenas, da ze Gwener ar Groaz, d'ar 24 a viz meurz eus ar bla 1475.\nGoude an torfed, ar c'horf a oe kuzet dindan ar barrikennou, en eur c'hao; mes ar vugale, o welet kerent Simeon nec'het gantan, a lavaras d'eze mont d'e glask da di ar Judevien. Ar re-man neuze, gant aon da vezan tapet, a stlapas ar c'horf en eur waz a rede en harz o zi-bidi, hag evit ne vije ket tôlet ar brall warne, ec'h ejont da lavaret d'ar barner e kave d'eze e oa eur c'horf-maro en dour, demdost d'o zi.\nMes kaer o devoe dispakan o ijin da guzan o zôl, e oe anavezet ha kastizet o fallagriez, evel rn'oa dleet.\nEskob ha beleien Trant a reas dougen relegou Simeon da iliz Sant-Per, hag eleiz a vurzudou a c'hoarvezas war ve ar bugelig-ze en devoa meulet Doue, nan dre e gomzou, mes dre e boaniou.\nAr pab Beneat XIV a skriv ne dleer ket lakat, etouez ar zent, ar vugale a varv goude o badeziant, arôk ma vezont deut da gaout skiant, ha kement-se n'eo ket abalamour n'int ket santel, mes abalamour n'o deus grêt netra o-unan, evit kaout ar zantelez.\nBugaligou zo, koulskoude, ha, goude ne vefent ket badezet, a laker war roll ar zent; ar vugale a zo bet lazet dre gasoni ouz Jezuz-Krist, evel an Innosanted santel ha sant Simeon, enoret evel merzerien.\nEun devez, Jezuz a rê hent gant e Ebestel, hag o welet e oa nebeut a emgleo etreze, e chomas a-zav hag e c'houlennas oute :\n— Petra a lak tabut evelse etrezoc'h ?\nHag evit lakat e gelennadurez da vont dônoc'h en o sperejou, e reas d'eur bugel bihan dont d'e gaout, e vriataas anezan gant teneredigez hag ouz e ziskouez d'e Ebestel, e lavaras : « En gwirione, m'hen asur d'ac'h, ma ne deuet ket da vezan henvel ouz ar vugale, ne lakfet ket ho treid eu rouantelez an nenv. An neb piou bennak eta a 'n em izella, evel ar bugel-man, hennez a vezo an uhellan en rouantelez an nenv, hag an neb a zigemero eur bugel evel heman, em hano, am digemero.\n» An neb a roio skouer fall da unan eus ar vugaligou-ze hag a gred ennon, gwell a vefe e vefe staget eur men-milin ouz e c'houg hag e vefe stlapet er mor (1) ».\nLazan bue ar c'horf en eur c'hrouadur, daoust m'eo unan eus ar pec'hejou gwasan, n'eo netra en kichen lazan bue an ene. Doue a vezo didrue ha ne baouezo da c'houlenn, digant an den a gomz fall hag an den a skouer fall, an eneou o devo lazet. Greomp eur zell war hon bue dremenet, ha diwallomp da jachan malloz Doue warnomp.\n(1) Aviel sant Mark, IXet pennad


Tan - Wikipedia\nAn tan eo oksidadur diwar dizh un danvez bennak e reaktadenn gimiek ekzotermek an devadur, o tilezel da vont gwrez, gouloù ha produioù liesseurt all. Un dra a gaver en natur eo an tan, gallout a ra bezañ kontrolet gant an dud abaoe ar Ragistor avat.\nUn tantad tan.\n1 Fizik ha kimiezh\n2 An tan en natur\n3 Ragistor hag istor\nFizik ha kimiezhAozañ\nEvit kregiñ en deus ezhomm an tan eus tri zra : un helosk (da skouer koad), ur c'heflosk hag a zo ur reaktant oksider (oksigen peurliesañ), hag un energiezh "d'activation" (an tommder). Komz a reer eus "tric'horn an tan". Kregiñ a ra an tan gant ur flamm pe ur fulenn. An energiezh, ar gwrez dreis-holl, a ra digediañ an danvezioù helosk solud (ar piroliz vez graet eus an dra-se), aezhelaat al liñvennoù hag entanañ an aezhennoù.\nAn tan en naturAozañ\nTan a c'hall kregiñ en un doare naturel. A-wechoù e teu da vezañ bras ha da zeviñ ar gwez tro-dro dezhañ, un tan-gwall eo neuze.\nEstreget en Douar ez eus tan : ur vras a voul dan eo an Heol hag ar stered all ivez.\nRagistor hag istorAozañ\nUr cheñchamant bras eo bet doñvadur an tan evit mab-den. Gallet en deus poazhañ e voued, mirout ha mogediñ ar c'hig, kaletaat e venviji, ha kaout gouloù ha tommder e-pad an noz. Ur rol sokial ha sevenadurel a-bouez en deus c'hoariet ivez.\nTesteniekaet eo an doñvadur adalek -400 000 bloaz e meur a lec'h er bed, en o zouez e Menez-Dregan e Ploeneg, e Bilzingsleben en Alamagn, e Vértesszőlős en Hungaria, e Qesem en Israel, hag e Zhoukoudian e Sina. Roud boued poazhet 1 milion a vloaz kozh zo bet kavet e Suafrika gant ur spkipailh stadunanat, met n'eus prouenn ebet e veze kontrolet c'hoazh. Bezañ gouest da enaouiñ ha mirout anezhañ zo deuet tamm ha tamm, a-hed ar milvedoù.\nGoude en istor eo bet implijet an tan er vetalouriezh, evit ar mekanik dre vurezh hag evit ar c'heflusker dre enleskiñ.\nAdtapet diwar « https://br.wikipedia.org/w/index.php?title=Tan&oldid=1920632 »\nKemm diwezhañ d'an 1 Gen 2022 da 12:31\nKemmoù diwezhañ degaset d'ar bajenn-mañ d'an 1 Gen 2022, da 12:31.


Pajenn:Catechis, 1817.djvu/139 - Wikimammenn\ngo, an env, an douar, ar vuez, on penn, etc. Rac o touet dre an treo-se, e quemerer evit test an hini en deus o c’hrouet, peini so Doue. Permetet eo presti al le ; ar prophet Jeremi a disq dimp en pe occasion ha gant pe gondition.\nMuy facil eo tremen ep seramanti evit n’en deo en ober gant ar gondition a c’houlen Doue. Evel-se e lavar dimp on Salver, ne douet quet. Piou benac en deus an acustumanç da douet Doue, a so meurbet coupabl. Pedi a ràn ane-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/139&oldid=117740 »\nKemmoù diwezhañ degaset d'ar bajenn-mañ d'an 2 Eos 2018, da 13:42.


Pajenn:Sales - Introduction d’ar Vuez devot.djvu/364 - Wikimammenn\nPajenn:Sales - Introduction d’ar Vuez devot.djvu/364\nreti ur moment hepquen en he c’haIon : en hevelep-fæçon ma lacaï ar vœu sacr-se ur vurail gre etre he ene ha peb-seurt desseinou control d’he resolution. Certenamant Sant Augustin a ro un ali bras d’an intanves Gristen da ober ar vœu-se ; hac an Doctror ancien Origenes a dremen larcoc’h cals ; rac avis a ro d’ar graguez demezet d’en em vouestla ha d’en em destina d’ar chastete e cas ma teue o friedou da vervel en o raoc, evit d’ar fin etre ar plijadurezou sansuel pere a allint da gaout en o friedelez, ma c’hallint coulgoude caout ar merit eus a chastete an intanveset, dre voyen ar bromessa-se pehini o devezo great dre avanç.\nAr vœu a rent an œuvrou pere a reer e c’houde agreaploc’h da Zoue, a rent un den courachussoc’h d’o ober, ha ne ro quet hepquen da Zoue an œuvrou pere a so evel ar frouez eus hor volontez vad, mæs a ro dezàn choaz ar volontez memes pehini eo evel ar vezen eus hon actionou. Dre ar chastete simpl e prestomp hor c’horf da Zoue, o viret cousgoude al liberte d’e soumeti ur veich bennâc d’ar plijadurezou sansuel ; mæs dre ar vœu a chastete e reomp dezàn eus hor c’horf un donæson absolut hep distro ebet, hac hep reservi gallout ebet an tu diouzomp d’en em zislavaret a guemense, oc’h en em renta esclavet eürus erc’hisse d’an hini ma e guell beza en e servich eguet beza Roue na\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/364&oldid=118550 »\nKemmoù diwezhañ degaset d'ar bajenn-mañ d'an 7 Eos 2018, da 16:19.


Eil Brezel-bed - Wikipedia\nAn Eil Brezel-Bed a voe ur brezel a badas etre miz Gwengolo 1939 ha miz Gwengolo 1945 er bed a-bezh. Degaset eo bet gant an emglevioù kamm sinet da-heul ar Brezel-bed kentañ ha gant ar c'hoant ledanaat ha bezañ mistri war o dachennoù-levezon a oa gant broadoù pennañ an Ahel (Alamagn an Nazied, Italia ar Faskourien hag Impalaerezh Japan). Kroget eo d'an 3 a viz Gwengolo 1939 diwar brezelioù lec'hel kent : brezel Spagn adalek an 18 a viz Gouere 1936, ar brezel etre Japan ha Sina d'ar 7 a viz Gouere 1937 hag aloubadeg Polonia gant Alamagn hag URSS (adalek ar 1añ a viz Gwengolo 1939). En un doare ofisiel e krog gant ar brezel ar Frañs hag ar Rouantelezh-Unanet d'an 3 a viz Gwengolo 1939, an URSS e miz Even 1941, abalamour d'an dagadenn alaman, hag ar Stadoù-Unanet d'ar 7 a viz Kerzu 1941, da-heul Pearl Harbor. Lodenn vrasañ broioù ar Bed a zo bet tapet doare pe zoare er brezel-se hag emgannoù a zo bet war bep kevandir. Diwar neuze e stourmas mui pe vui daou du an eil a-enep d'egile : ar gevredidi hag an Ahel. Lakaet e voe un termen d'ar brezel en Europa d'an 8 a viz Mae 1945 goude kodianadur hep diviz an IIIde Reich, hag er bed a-bezh gant kodianadur hep diviz Impalaeriezh Bro-Japan, bro ziwezhañ an Ahel o vrezeliñ, d'an 2 a viz Gwengolo 1945. Brezel brasañ Mad-den eo bet. Tro 100 million a soudarded eus 61 vro o deus stourmet war un 22 vilion kilometrad karrez bennak. 62 villion a dud a zo bet lazhet, siviled al lodenn vrasañ anezho. Estreget ur brezel etre broioù e voe un emgann etre ideologiezhioù ivez, ha setu perak e kenlabouras tud zo gant an enebourien er broioù aloubet pe, er c'hontrol, e voe strolladoù o vont a-enep pennoù-meur o bro e-giz en Alamagn, da skouer. Ur Brezel hollek e voe : kemer a reas perzh ennañ ar soudarded koulz hag ar siviled ha lakaat a reas ar broioù a bep tu da implijout ar muiañ ma c'helljont o nerzhioù armerzhel, politikel, speredel hag o danvez madoù. Biskoazh n'eo bet jedet en un doare resis ar sammad distrujoù bet degaset gant an Eil Brezel-Bed met a-dra-sur ez a en tu all da zistrujoù an holl vrezelioù renet gant Mad-den abaoe ma'z eus anezhañ. Efedoù spontus en deus degaset e speredoù ar poblañsoù ken feuls e voe ar mare-se. Torfedoù-brezel a voe a bep tu, hag int liammet ouzh ur feulster a-berzh an armeoù hag ar polisoù ha ne oa ket bet gwelet biskoazh betek-henn. Diwar youl an Nazied e Alamagn hag hini Impalaeriezh Japan dreist-holl e voe ivez graet torfedoù euzhus a-vil-vern a-enep pobloù a-bezh, ha muntret un niver brasoc'h a dud eget e-pad lazhadegoù kent. Da-geñver an torfedoù-se e oa bet deportet tud e kampoù-bac'h da skouer, kampoù labour ha kampoù ar marv, enno kambreier gaz savet gant an Nazied a-benn lazhañ poblañsoù a-bezh (Yuzevien, Slaved, Tziganed) pe c'hoazh rummadoù tud resis (heñvelrevidi, Testoù Jehovah, tud nammet, ha kement zo). En Azia ivez, ar renad japanat Shōwa a lakaas 10 million a Sinaiz da labourat evit ar c'hKōa-in er Manchoukouo, 200 000 plac'h eus Korea hag ar Reter-pellañ a voe kaset da « frealziñ » ar soudarded ha muntroù siviled a-vil-vern a c'hoarvezas e meur a lec'h, evel e Sina e-pad lazhadeg Nankin da skouer. Gant an Nazied e voe ivez muntret ingal an holl re a yae a-enep d'o folitikerezh e mod pe vod hag respontet e voe d'an tagadennoù a-enep an arme alaman oc'h heskinañ ar siviled. An unanenn japanat 731 ha medisined nazi evel an SS Josef Mengele a arnodas ivez gant Mad-den en un doare euzhus. Bombezadegoù bras a-enep d'ar poblañsoù a c'hoarvezas, gant an Ahel da gentañ (Coventry e Bro-Saoz, Rotterdam en Izelvroioù ; Shanghai, Guangzhou ha Chongqing en Azia) ha gant ar Gevredidi war-lerc'h (Dresden hag Hamburg en Alamagn, Tokyo gant napalm). Evit ar wezh kentañ e voe implijet ar vombezenn atomek a-enep d'ur vro : div vombezenn A kaset gant ar Stadoù-Unanet war siviled o deus tarzhet, an hini gentañ tri devezh war-lerc'h eben, e Hiroshima hag e Nagasaki (Japan). An Eil Brezel-Bed a reas eus ar Stadoù-Unanet hag eus URSS, ar broioù brasañ a oa bet trec'h en emgann-se, riezoù dreist o galloudoù ha lakaet da vistri war ar bed e-pad ar 40 vloaz war-lerc'h. Gwanaet e voe ivez impalaerezhioù Europa ha kregiñ a reas ar prantad didrevadenniñ en Azia, en Afrika hag er broioù arab betek ar bloavezhioù 60. Ar brezel bras diwezhañ-se, pa echuas, a lakaas da ziwan ur mare adsavadur ha berzh ekonomikel ha tamm-ha-tamm ur raktres unaniezh politikel peoc'hel.\nKerzh an Eil Brezel-bed en Europa\n██ URSS betek 1941\n██ Kevredidi & URSS adalek 1941\n██ Ahel & Frañs Vichy1941\nTrec'hioù armeoù an Ahel (1939-1942)\nBugel sinaat o leñvañ goude bombezadeg Shangai gant an aerlu japanat e 1937\nThe Montreal Daily Star Montréal : Germany Quits, 7 Mae 1945\n1 Tud pennañ\n2 Tudennoù all\n4 Emgannoù pennañ\nOlier Mordrel • Frañsez Debauvais\nPolitikourien pe vrezelourien\nAlbert Speer • Rudolf Höss • Reinhard Heydrich\nAnne Frank • Primo Levi • Hannah Arendt\nAuschwitz • Dukark • El Alamein • Hiroshima • Katyn • Monte Cassino • Nagasaki • Pearl Harbor • Stalingrad\nKoulzad brezel Polonia (1939) • Emgann Norvegia • Emgann Bro-C'hallEmgann Frañs • Emgann Abbeville • Emgann Dukark • Emgann Bro-Saoz • Emgann Kreta • Oberiadur-brezel BarbarossaTaol Barbarossa • Seziz Leningrad • Emgann Stalingrad • Emgann Koursk • Emgann Bir Hakeim • Dilestradeg Dieppe • Emgann Guadalcanal • Dilestradeg Norzh Afrika • Putsch an 8 a viz Du 1942 • Taol Torch • Emgann El Alamein • Dilestradeg Sikilia. 1943-1945 • Taol Shingle • Dilestradeg Normandi • Taol Market Garden • Dilestradeg Provañs (Taol Anvil Dragoon) • Emgann Authion • Emgann Monte Cassino • Dieubidigezh Belgia hag an Izelvroioù. 1944-1945 • Emgann an Ardenned (pe Battle of the Bulge) • Emgann Hurtgen Forest • Emgann Berlin • Emgann Leyte • Emgann Peleliu • Emgann Saipan (1944) • Emgann Iwo Jima • Emgann Okinawa • Emgann Taierzhuang • Emgann Wuhan • Emgann Changsha\nEmgannoù war vor\nEmgann Mers el Kebir • Emgann Rio de la Plata • Emgann kentañ Narvik • Eil emgann Narvik • Emgann an Atlantik (1940) • Emgann Beg Matapan • Arsailh war Pearl Harbor • Emgann Mor Koural • Emgann Midway • Emgann Guadalcanal • Emgann plegmor Leyte\nHamburg • Taol Gomorrah • Berlin • Dresden • Ruhrgebiet • Köln • Baedeker • Londrez (Blitz ha bombezadegoù V1 (fuc'hell)V1 ha V2) • Chongqing • Shangai • Bombezadeg Hiroshima • Bombezadeg Nagasaki • Tōkyō • Varsovia • Rotterdam • Coventry\nKêrioù Breizh : Brest • an Oriant • Naoned • Roazhon • Sant-Maloù • Sant-Nazer.\nKOSTIOU Jeremi, 1940, dalc'homp soñj !, e-barzh Ya !, niv. 414, miz Mae 2013, p. 10.\nKOSTIOU Jeremi, Mirdi ar rezistañs en arvar, e-barzh Ya !, niv. 424, miz Gouere 2013.\n(fr) L'Ouest en mémoire (INA) - Un diell graet gant gouarnamant Vichy diwar-benn sikour an Alamaned evit adsevel Frañs.\n(fr) L'Ouest en mémoire (INA) - Frañch-Lois Le Berre a gont penaos e oa er c'hampoù-bac'h.\nAdtapet diwar « https://br.wikipedia.org/w/index.php?title=Eil_Brezel-bed&oldid=1985588 »\nKemm diwezhañ d'an 9 Ebr 2022 da 20:06\nKemmoù diwezhañ degaset d'ar bajenn-mañ d'an 9 Ebr 2022, da 20:06.


Inizi Pêr ha Paol - Wikipedia\nPelec'h emañ Inizi Pêr ha Paol.\nKartenn eus an inizi\nInizi Pêr ha Paol (e portugaleg: Arquipélago de São Pedro e São Paulo) a zo un enezeg er biz da arvor Brazil, anezhi ur 15 a enezennoùigoù ha kerreg e-kreiz lodenn gehederel ar Meurvor Atlantel.\nWar-dro 625 km emaint er biz da Enez Fernando de Noronha, 990 km diouzh kêr Natal e Brazil, 1 630 km er mervent da inizi ar C'hab Glas, ha 1 824 km diouzh enezeg ar Bissagos, er-maez da aod Ginea-Bissau, en Afrika. Perc'hennet int gant Brazil, ha stag ouzh stad Pernambuco.\nDizoloet e voent dre zegouezh gant merdeerien bortugalat. Ur morlu a seizh karavelenn, d'an 20 a viz Ebrel 1511, dindan urzhioù Garcia de Noronha, a yoa war e hent d'an Indez, hag a reas e gentañ peñse (hervez al Livro das Armadas, n'eas nemet daou lestr betek penn ar veaj) .\nEnezeg gwelet dre beriskop al lestr-spluj nukleel stadunanat USS Triton\nAdtapet diwar « https://br.wikipedia.org/w/index.php?title=Inizi_Pêr_ha_Paol&oldid=1832664 »\nDernière modification le 31 Meu 2019, à 22:20\nKemmoù diwezhañ degaset d'ar bajenn-mañ d'an 31 Meu 2019, da 22:20.


Degemer al lec’hienn > C’hoariva > Keloù > Staj : C’hoariva-Deskadurel gant Bernard Grosjean\nSadorn 15 ha Sul 16 a viz Kerzu 2018\nTreglonou - An Oaled\nSTAJ C’HOARIVA-DESKADUREL : Ar c’hoariva, gant ar pal strollañ ha labourat diwar ul lusk harozel\nD’ar berzhidi gellet prederiañ diwar-benn o doare-labour pa vuhezont stal pe stal war ar c’hoariva\nKavout spisverkoù evit buheziñ ur stal gant ar pal strollañ\nPrederiañ war al labour a c’hellomp kinnig ha peseurt raktres sevel hervez an dud a gemero perzh, natur ar raktres hag ar pad anezhañ.\nDrusaat ar roll-skridoù\nE-kerzh ar staj e vezo prantadoù teorikel, eskemmoù, preder war an doareoù d’ober, hag ar penaos e vezo kinniget ar c’hoari diwar ar skridoù implijet.\nBoued al labour\nAr c’hoariva evel ur c’hoari\nReolennoù c’hoari ur stal-c’hoariva\nAr c’hor hag ar sekred\nAr jeu hag al lidoù\npetra c’hoarvez en drama\nSkoazeller Augusto Boal etre 1980 ha 1987 en Théâtre de l’Opprimé e Pariz\nRener kompagnunezh Entrées de jeu (Pariz) : c’hoariva emellañ ha breud-c’hoariva\nKelenner e Ensavadur Studioù ar c’hoariva e Pariz evel den a-vicher evit aotreegezh vicherel sterniañ stalioù c’hoariva. Stummer war pedagogiezh an obererezhioù dramaek e meur a akademiezh hag e meur a skol war ar c’hoariva.\nOberour Dramaturgies de l’atelier théâtre (Lansman, 2009), ha gant Chantal DULIBINE, kenoberour Coups de théâtre en classe entière (réédition Lansman , 2018) ha Dramaturgies de l’atelier théâtre 2 : Aux bonheurs des petites formes (Lansman 2018)\nStaj aozet gant C’hoariva hag ar strollad Madarjeu\nSadorn : 10e-12e30 / 1e45-6e00 noz\nSul : 9e30-12e30 / 1e45-4e30 g.m.\nPriz ar staj : 40€ an daou zervezh + 10€ skodenn evit ar re n’int ket ezel eus C’hoariva (pe n’int ket ezel eus ur strollad ezel eus C’hoariva)\nChom da gousket war al lec’h ’vo moaien d’ober. Ret e vo mirout ur gwele : 19€ an nozvezhiad.\nSkinforn evit adtommañ ar boued.\nLakaat an anv : skrivañ da C’hoariva pe dre bellgomz : 06 38 78 35 15


Sketla Segobrani vol1/Rann 29 - Wikimammenn\nSketla Segobrani vol1/Rann 29\nPrud’homme, 1923 (Kenta Kevrenn, p. 143-150)\n◄ Ermaezladeg bagad ar Bleiz. Perc’henna gand Atekingos eus ar c’hornad-bro etre ar Visuria hag an Amisios Taolenn amzeroniez evid istor ar Gelted Geriadur ►\n4000-3000 bloaz kent H. S.\nWar an douar-bras, en Europ, diweza pennad oadvez an armou hag ar binviou maen lufret. — E kornog ha hanternoz an Europ savidigez beziou graet a vein bras diven, anvet « taolvaeniou ». — En Europ-kreiz kêriadennou-war-zour ; hada lin, mell, edeier ; desevel koun, ejened, givri. — Ar meuriadou hen-ariek e kompezennou kreisteiz ar Rusi, war ar riblenn-vro etre kelc’hiad ar c’hoadeier ha hini ar geotegi (S. Reinach, l’Origine de la civilisation aryenne et les Aryens à l’époque néolithique, in A. Bertrand, Gaule avant les Gaulois, eil mouladur 1891, pp. 307-22 ; M. S. Zaborowski, les Peuples aryens d’Asie et d’Europe, leur origine en Europe, la civilisation proto-aryenne, 1908 ; M. Boule, les Hommes fossiles, éléments de paléontologie humaine, 1921, p. 350).\nEn Europ, taolvaeniou ha kêriadennou-war-zour. — O tont e gwel ar marc’h donv gant kêriadenniz-war-zour (Déchelette, Manuel, I, p. 341). — Derou astennedigez an Arianed etrezeg ar C’hornog, ar C’hreisteiz hag ar Reter (Zaborowski, Boule, op. cit. ; Meillet, Introduction à l’étude comparées des langues indo-européennes, 4vet mouladur, 1915, pp. 57-60, 410-30).\nWar douar-bras an Europ, rann-amzer kenetre oadvez an armou ha binviou maen lufret hag oadvez an armou ha binviou arem. E derou ar rann-amzer-ze (war-dro 2500) e reer war eun dro gand armou ha binviou maen ha gand armou ha binviou kouevr digemmesk. En dibenn anezi e reer gand armou ha binviou en arem staenet-tano (Déchelette, II, kenta kevrenn, pp. 98-101, 105). — En Itali al Ligured a argas ar Sikaned. — Enez-Vreiz argadennet gant pobl ar c’hrugellou kelc’hiek (Round Barrows), a zeu di, hanval eo, eus traonienn izela ar Roen hag a denn d’eur ouenn grennbennek, uhel-ventek ha frammet-nerzus, a gaver stank-ha-stank en Danmark. Sellet eo ar bobl-ze evel hen-ariek gant Jullian, Rev. des ét. anc., 1922, p. 160, ha rôet da geltiek gant Loth, la première apparition des Celtes dans l’île de Bretagne et en Gaule, Rev. celt., 1920-1, pp. 259-88. — Anoiou stêriou eus Alamagn an hanternoz, a gaver en hon amzer e Breiz-Veur, a desteni diarvar ar furm anezo ez int bet digaset gwechall gand ar Gelted. Evel-se eo : Wear, kontelez Durham Bro-Zaoz, a c’houlenn en e raok eun henfurm Visuria a zo ivez hen-ano ar Weser, en Alamagn an hanternoz, hag ar Vesdre, er Veljig ; Weaver, stêrig eus kontelez Chester, Waver, stêrig eus kontelez Cumberland, a ziskouez dont an eil hag egile eus eun hen-furm Vebros, diwarni en Alamagn an hanternoz Wipper, ano teir stêr a Dhuringe hag eun adstêr d’ar Roen etre Düsseldorf ha Deutz . Sellout Chadwick, Some German River-names in Essays and Studies presented to William Ridgeway, Cambridge, 1913, p. 315 ; Quiggin, On Some Celtic River-names, Proceedings of Cambridge Philological Society, 1914. Kenveria G. Diack, Place-names of Pictland, Rev. celt., 1920-1, p. 114.\nDerou oadvez an armou ha binviou arem er Skandinavia hag en Alamagn an hanternoz. Eus enez-Vreiz e tenn ar broiou-ze o staen, hag o c’houevr eus bro-Hongri (Déchelette, op. cit., p. 88 ; Head and Smith, A Guide to the Antiquities of the Bronze Age,London, 1904, pp. 99-104).\nAr Gelted e kompezennou hanternoz an Alamagn ha war glann mor an Hanternoz (Jullian, Hist. de la Gaule, I, pp. 227- 38). Da heul kenwerz ar goularz e sav darempredou etre glannidi ar mor Kreizdouarek ha re mor an Hanternoz, ma voe andoniet er c’houn anezo diwezatoc’h e-touez ar C’hresianed danevellou-marz diwar an Huperboreaned (da lavarout eo poblou hanternoz an Europ, en o metou ar Gelted) : an Huperborean Abaris oc’h ergerzout ar C’hres ; an diou werc’hez huperborean Arge hag Opis, a-gevret ganto Apollo hag Artemis, o weladenni santual-meur enezenn Delos. O tont da weladenni an hevelep santual an diou werc’hez huperborean Huperokhe ha Laodike, ganto pemp kannad a ra ar C’hresianed anezo Perphered (Herodotos, IV, 33-6). Diwarbenn an henchou kenwerz ha perc’herinerez e ragistorvez an Europ sellout ouz Jullian, Rev. des ét. anc., 1919, p. 110.\nAr Gelted en Erkunia (Alamagn ar c’hreisteiz)  hag e rannou-zo eus reter Galia (Alsace, Champagne, Franche-Comté), (Déchelette, II, kenta kevrenn, pp. 148-58).\nEn o founna edo neuze aouregou Iwerzon (S. Reinach, Iernê Polukhrusos : les croissants d’or irlandais, Rev. celt., 1900, pp. 166-72 ; cf. Margaret E. Dobbs, Bronze Age in Ireland, Rev. celt., 1922, pp. 113-4).\n1000 pe war-dro.\nAr Gelted Gaideli (Gouezeled) hag ar Gelted Qritenoi, Pritenoi, Priteni, Pritenes (Predeniz, Pikted) en enezennou bras gwalarn an Europ, Albio (Breiz-Veur), Iverio (Iwerzon). Donedigez da genta ar C’houezeled a zo testeniet a-walc’h gand an tri zra-man : — 1° kosa ano enez-Vreiz e skridou iwerzonek ar Grenn-amzer eo Alba(*Albio) ha neket Cruithne (*Qritenion) ; — 2° nepred ne ra ar skridou-ze an ano a « Cruithne » eus enez-Vreiz a-bez, hogen hepken eus an darn anezi a oa e dalc’h ar Bikted, en amzervez an Istor ; — 3° hervez danevellou bloaziek Iwerzon, war-dro 1015 kent H. S. eo e tiazezas ar C’houezeled en Iwerzon, hag eun nebeut bloaveziou diwezatoc’h hepken e tigouezas Predeniz (pe « Pikted »).\nDont a ra staen enez-Vreiz beteg ar C’hres dre hantererez listri Tartessed ar Spagn, re Rhodiz, ha, da c’houde, re ar Phenikianed. Ac’hano e teu ma ra al lennegez homerek gand ar ger kassiteros « staen », neuz keltiek d’ezan , hag e veneg an Oduseia noziou berr ha damsklêr hanternoz enez-Vreiz (S. Reinach, l’Etain celtique, Anthropologie, 1892, p. 275 ; Midas et Midacritus, un nouveau texte sur l’origine du commerce de l’étain, Anthr., 1899, pp. 397-409 ; Culles, Mythes et Religions, III, eil mouladur, pp. 332-37 ; D’Arbois, Premiers Habitants, II, pp. 12-6).\nKrenou-douar ha linvadennou-mor drastus e bro ar Gelted. An hekleo a ze a gaver en danevellou a ra Aristoteles (384-322), Ephoros (340), Eudemos a Rhod (340), Nikolaos a Zamas, Elianos, Timagenos, hag all, eus ar stourmadou a renkas ar Gelted ren ouz an tonnou-mor (Jullian, Hist. de la Gaule, I, pp. 229-30, 238-40 ; D’Arbois, Principaux auteurs de l’Antiquité à consulter sur l’histoire des Celtes, 1902, pp. 55, 59).\nDerou oadvez kenta an houarn (Hallstatt) en Europ-kreiz (Norikon) dalc’het d’ar mare gand an Illirianed. Er broiou keltiek o vevenni an Illirikon diouz an hanternoz ez eus diou gevrenn a oadvez Hallstatt. E-pad ar genta, eus 900 da 700, ne gaver er beziou nemet eun arrebeuri paour o tiskouez bezans eur renkad vrezelourien a veve dilorc’h hep prizout nemeur ar c’hinkladuriou-korf nag an traezou pompadus. Brageriz aour ebet ganto ; troiou-brec’h hepken, hag i rouez. Peurliesa eun aotenn arem a-gevret gand ar c’hleze houarn. N’eus nemet ar metalerez a gement a rafe berz, nevezet ma ’z eo gant boazadur an houarn ; gofelia d’ezo o-unan armou nevez a ra ar Gelted. An eil kevrenn, en enep, eus 700 da 500, a zo paot enni traezou-kinkla a zoare lïes-kenan ; aour a zo er beziou e stumm troiou-gouzoug, kleierigou-skouarn ; listri gresiek pe etruskek en arem pe bri a gaver ivez ; bez’ e stagont da sebelia o re-varo e kirri lorc’hus (Déchelette, op. cit., II, eil kevrenn, pp. 618-623).\nBrezoned (Brittones) o tremen en enez-Vreiz hervez Loth, Rev. celt., 1920-1, p. 281. Dont a raent, hanval, eus ar rannvro etre stêr Samara pe Sumina (Somme) ha genou ar Roen (contra Hubert, Anthropologie, 1922, pp. 268-9).\nEn eur marevez-kent o dije bevet ar Vrezoned e meneziou an Erkunia (Dionusios Periêgêtês, gwerz. 284-6 ; Lagneau, Ethnogénie des populations du nord-ouest de la France, 1876, p. 18). Pa ziskennjont en enez-Vreiz edo houman en he fez e dalc’h Predeniz (Priteni) ; ac’hano an ano a Pritenia, Pritania a rae ar Vrezoned anezi hag a zo bet miret gant Kembreïz (Prydain, brezoneg Preden). Eus an ano-ze a vro estren biskoaz ne dennas ar Vrezoned eun ano brôadel d’ezo o-unan : Brittones, Brythoniaid « Brezoned » eo o deus en em anvet bepred a-dreuz ar c’hantvedou (Loth, op. cit.).\n630 kent H. S. pe war-dro.\nGwall-reverzi a veuz en he zreuz al ledenez kimbrek (Jutland) eus mor an Hanternoz d’ar mor Baltik hag a voe marteze penn-abeg d’eun darn Kelted da zivrôa (Jullian, Hist. de la Gaule, I, pp. 238-240 ha notenn 3, p. 240), war eun dro gant stourmadou ar Skoloted pe Skuthed an Europ (D’Arbois, Premiers Habitants, I, pp. 262-3).\nAr Gelted e kornog ha mervent Galia (D’Arbois, op. cit., II, pp. 283-6).\n500 kent H. S. pe war-dro.\nDibenn oadvez an armou arem en Arvorig, Breiz-Veur ha Skandinavia (Déchelette, op. cit., II, eil kevrenn, p. 588). Derou eil oadvez an armou houarn (an Ten) e traonienn ar Roen (ibid. p. 914).\nAr Gelted er c’hreiz hag er c’hornog eus al ledenez iberek (D’Arbois, Premiers Habitants, II, pp. 44, 287-292 ; Les Celtes en Espagne, in Rev. celt., 1893-4 ; Pedro Bosch Gimpera, Los Celtas y la civilizacion celtica en la peninsula iberica, Madrid, 1921 ; cf. Rev. arch., 1922, I, p. 188-9 ; Joulin, la Protohistoire de la France du Sud et de la péninsule hispanique d’après les découvertes archéologiques récentes in Rev. arch., 1922, II, pp. 1-43). Arganthonios, roue an Tartessed (e kreisteiz ar Spagn), a zigemeras brokus-tre ar Phokeaned etre 650 ha 600, ne gaver ket a anoiou henvel ouz e hini e-touez an anoiou iberek ; e-touez re ar Gelted e kaver avat (Hubert, Anthr., 1922, pp. 279-80) .\nAr Gelted o vestronia ar vro etre an Danub hag an Alpou (Vindelikia), (D’Arbois, les Celtes depuis les temps les plus anciens jusqu’en l’an 100 av. notre ère, Paris, 1904, pp. 127-137).\nAr biturix « roue ar bed » Ambikatus o ren war Geltia (D’Arbois, Premiers Habitants, II, pp. 297-393).\nItali an hanternoz perc’hennet gant Kelted o tont eus traonienn ar Roen (Appianos, De rebus gallicis, 2), (D’Arbois, les Celtes…, pp. 151-161 ; Les Celtes et les populations qui les ont précédés dans l’Italie du Nord, in Rev. celt., 1890). Ar Gelted e rann C’halia dalc’het gand al Ligured (Jullian, Mélanges D’Arbois de Jubainville, 1906, pp. 97-109).\nAr Gelted er Banonia (D’Arbois, Premiers Habitants, I, p. 304).\nAr Vrezoned e Breiz-Veur (hervez Déchelette, op. cit., II, eil kevrenn, p. 575 ; Rhys, Early Britain, Celtic Britain, 4vet mouladur, London, 1908, pp. 4, 214).\nPoblou keltiad eus an tu-hont d’ar Roen, Belged (Belgae) pe C’hermaned, o tiazeza e biz-hanternoz Galia. Hanval a-walc’h e teuent eus bro an Elb-izela. Ar C’hermaned nannkeltiek oc’h en em astenn er gompezenn etre an Elb hag ar Roen.\nAr Gelted e bro an Danub-izela (D’Arbois, Premiers Habitants, I, p. 299 ; Notennou, XII, pp. 39-43).\n280 pe war-dro.\nAr Volked (Volcae) hag an Allobroged e kreisteiz Galia. Ar Gelted el Liguria. Ar Gelted e biz-hanternoz bro-Spagn (D’Arbois, les Celtes…, pp. 109-16).\nAr Gelted e ledenez ar Balkaniou (Thrakia, Makedonia, Gres) hag en Azi-Vihana.\nKelted o tigouezout en Itali eus an draonienn Pennina (Valais), Gaisati, Semi-Germani.\nKelted o tont en Itali eus glannou ar Roen, Gaisati, Germani, dindan renadur eur pengadour belgiad, Virdomaros e ano, douaren Rênos (Tourneur, Germani, Gaisati, Musée belge, 15 a ebrel, 15 a c’houhere 1902 ; Jérôme Carcopino A propos du nom des Germains, Rev. cel., 1920-1, pp. 319-31).\nAr Velged o tiazeza e Breiz-Veur (Jullian, Hist. de la Gaule, I, pp. 320-324).\n↑ E Wear, Wiur en VIIIvet kantved, ez eo kouezet an s etre-vogaleunou hervez eul lezenn eus ar soniadurez vreizek, o tiskleria o deus ar Saozon kavet ar ger-ze e Breiz-Veur ha n’eo ket bet digaset ganto. Keferata ouz Trisantôn e skridou Ptolemaios en IIvet kantved goude H. S., Treanta e Beda, VIIvet, VIIIvet kantved, Trient en eur c’henveriadur-geriou latin-brezonek eus an Xvet kantved ; hizio e saozneg the Trent, stêr a Vro-Zaoz, konteleziou kreiz ar vro.\n↑ Weaver ha Waver a zalc’h lec’h furmou saoznek kosoc’h Weofre ha Weoer, Waefer. Dre ma ’z eo an daou ano-ze chomet er-maez eus ar c’hemma b en p (evel e Vebros aet da Wipper) anat o deus ar Saozon o c’havet en enez-Vreiz. — Vebro- a zo deut e kembraeg da gwefr « goularz ». Kenveria Guefrdwr (*Vebrodubron), ano eur waz-dour a gontelez Monmouth en XIIvet kantved.\n↑ Ar c’heltieg Erkunia pe Erkunion « uhel-meurbet » a zalc’h lec’h eur furm gosoc’h ariek *perkunion, diwarni ar goteg fairguni « menez », D’Arbois, Premiers Habitants, II, pp. 361-2. N’eus nemet eur boblad genidik eus Alamagn an Hanternoz a gement a c’hellje dont en he spered ober « uhel-meurbet » eus ar meneziou bihan a zisrann kompezennou ar vro-ze diouz traonienn an Danub hag an Alpou.\n↑ Eus ar gregach, dre ar varc’hadourien, ez eo tremenet ar ger kassiteros en assirieg (kasazatira), en arabeg (kasdir) hag er sanskriteg (kastira). En eur skrid eus levraoueg Assourbanipal, roue Assiriz (668-630) e komzer eus « Tir ar Staen (Ku-Ki) ha Kaptara (Kaphtor pe enez-Kret), broiou en tu-hont d’ar mor Uhela (Kreizdouarek) » Rev. arch., 1922, I, p. 165. Unan eus ar skridennou a zo bet kavet e Bogbaz-Keui a zo meneg enni eus lec’hiennou-zo ma tenne diouto roueed an Heteaned ar metalou er XIVvet kantved kent H. S. : « An houarn du nenvel a zeu eus an Nenv. Ar c’houevr hag an arem a zigouez eus Alasiya (Kupron, enez-Chipr) hag eus menez Taggata ». Diwar gement-se-holl e c’heller anaout a-walc’h e tigemere brôadou an Azi-gornog ar staen, ar c’houevr hag an arem eus ar C’huz-heol : Chipr, Kret ha bro-Spagn.\n↑ Evid ar genta kevrenn-c’her (arganto-), her c’henveria ouz an anoiou keltiek Argantos, Argantomagos, *Argantorota (kembraeg Arianrod), Argentokoxos, hag all ; kenveria an eil kevrennad ouz Ateponios, Matukonios, Nantonios. — Eur boblad Ibered e oa Tartessiz, nemet Kelted o deus bevet e lec’hiennou-zo eus o bro e dibenn marevez Hallstatt : roudou anezo a zo bet kavet e Carmona, Grenade ha Villaricos. Eun nebeut kantvedou goude, e veneg ar skrivagnerien latin, war dachennad rouantelez Tartessos gwechall, tri c’hrenvlec’h keltiek o ano : Nertobriga, Mirobriga, Kaetobriga. Ouz ar C’helt (?) Arganthonios, o ren war vrôad estren Tartessiz, kenveria, er bloaz 236, ar C’helt Istolatios, pengadour armead an Ibered a stourmas ouz Hamilkar-Barka, hag, e 390, 124, ar roueed keltiek o ano a oa e penn brôad liguriek ar Salluved (Notennou, XII, p. 45).\nAdtapet diwar « https://br.wikisource.org/w/index.php?title=Sketla_Segobrani_vol1/Rann_29&oldid=163625 »\nDernière modification le 7 Eos 2020, à 15:32\nKemmoù diwezhañ degaset d'ar bajenn-mañ d'an 7 Eos 2020, da 15:32.


dour - Wikeriadur\nDour diskennet en ur werenn. (1)\n(1499) Diouzh ar c'hrennvrezhoneg dour a zo kar d'ar c'herneveureg dofer a zo aet da dour, d'ar c'hembraeg dubr a zo aet da dwfr ha da dŵr da c'houde, d'an heniwerzhoneg dobur, d'an iwerzhoneg ha d'ar skoseg dobhar, d'ar galianeg dubron en anvioù-lec'h a zo hiziv an deiz Dover, Douvres, hag all. Dont a rafent holl eus ur ger keltiek *dub-ro- deveret gant al lostger -ro eus ar memes gwrizienn hag *dub-no- en deus roet ar ger brezhoneg « don ».\ndour /ˈduːr/, gourel, (liester dourioù, doureier)\nLiñvenn dreuzwelus, diliv, dic'hwezh, divlaz en he stad pur a zo elfenn bennañ ar sterioù, al lennoù hag ar morioù.\nEvañ a rin ur werennad dour.\n(kimiezh) Korf pur a zo H2O e formulenn diaoz a gaver e stumm skorn, dour liñvel pe aezhenn dour.\nmont e dour\ntommañ dour d'e skaotañ\ntreiñ e dour\nPa gouezh an dour eus korn an ejen\nE vez poent hadañ ar winizhenn. — (Jules Gros, Le trésor du breton parlé Troisième Partie, 1974, p. 325.)\nSoubenn an tri zraig (draig) :\nDour, holen ha baraig. — (Jules Gros, Le trésor du breton parlé Troisième Partie, 1974, p. 308.)\nalamaneg : Wasser (de)\nesperanteg : akvo (eo)\ngalleg : eau (fr)\nitalianeg : acqua (it) benel\nkembraeg : dŵr (cy)\nkerneveureg : dowr (kw)\nokitaneg : aiga (oc)\nrusianeg : вода (ru)\nsaozneg : water (en)\n : d'Arbois de Jubainville\ndour: evaj; ur banne dour dour: glav; ur barr dour, ur barrad dour; un devezh dour; ober a ra dour dour:daeloù; deut eo an dour d'am daoulagad; gouelañ dourek dour:c'hwezh; an dour a oa o tiruilhal diwarnañ dour: halv; dont a ra an dour d'ar genoù; dourenniñ\nAr pennad « dour » e-barzh Wikipedia\nAdtapet diwar « https://br.wiktionary.org/w/index.php?title=dour&oldid=321170 »\nGeriaoueg vrezhonek ar gimiezh\nKemmoù diwezhañ degaset d'ar bajenn-mañ d'an 29 Eos 2021, da 15:02.


(Adkaset eus Ska-punk)\nOperation Ivy e 1988\nAr sonerezh ska punk zo sonerezh punk kejet gant ska\nPeurvuiañ e vez mesket dre seniñ an diskan en doare punk hag ar peurrest en doare ska, pe ar c'hontrol. Strolladoù ska punk a son kanaouennoù a zo penn-da-benn gant al lusk ska, pe c'hoazh penn-da-benn gant al lusk punk.\nMesket e voe evit ar wech kentañ ar ska hag ar punk e-pad al luskad Two-Tone e dibenn ar bloavezhioù 1970 gant strolladoù evel The Specials, The Selecter ha The Beat.\nE penn kentañ ar bloavezhioù 1980 e krogas ar sonerezh-se da vezañ anavezet en Europa, dre ar strollad Madness, met er bloavezhioù 1990 hepken e krogas da vezañ brudet er Stadoù-Unanet dre Fishbone (krouet e 1979) ha, dreist-holl, Operation Ivy (1987).\nAgainst All Authority (Stadoù-Unanet)\nCitizen Fish (Rouantelezh-Unanet)\nCulture Shock (Rouantelezh Unanet)\n8°6 Crew (Bro-C'hall)\nFiskal Bazar (Breizh)\nInner Terrestrials (Rouantelezh-Unanet)\nLeftöver Crack (Stadoù-Unanet)\nLes Betteraves (Bro-C'hall)\nLes Skalopes (Bro-C'hall)\n↑ Punk : ur ger saoznek eo, a dalveze kement ha "gast" eus ar XVIvet betek an XVIIIvet kantved kent treiñ da "lampon", "forbann yaouank".\n↑ Ska : ur ger jamaikan eo, un dambrezenn etre sonerien er bloavezhioù 1960 war a greder.\nAdtapet diwar « https://br.wikipedia.org/w/index.php?title=Ska_punk&oldid=1474003 »


Seder Pesac'h - Wikipedia\nUn daol prest evit ar seder\nAr Seder (hebraeg סֵדֶר ˈsedeʁ 'urzh, renkamant'; yideg סדר seyder) zo ur banvez lidel a verk deroù gouel Pesac'h evit ar yuzevien. Aozet e vez er bed a-bezh d'ar 14 a viz Nisan en deiziadur hebraek (en deiziadur-se e komañs an deizioù pa'z a an heol da guzh), da lavaret eo alies e fin miz Meurzh pe e miz Ebrel en deiziadur gregorian. Lakaat a ra e-barzh ar jeu ul lodenn eus ar gumuniezh tost, pe da nebeutañ ar familh war meur a remziad, hag e-kreizig-kreiz emañ istor an Ermaeziadeg (Shemot), kontet d'an noz-se evit kaout koun eus penaos e oa bet dieubet an Hebreed eus Ejipt.\nDiazezet eo al lid war ar mitzvah embannet e levr an Ermaeziadeg (13:8) : "Hag e tisklêri se da'z mab en deiz-se en ur lavarout : en abeg da bezh en devoa graet an Aotrou evidomp pa oamp aet kuit eus an Ejipt". Familhoù ha tud tost en em vod da lenn istor an Haggadah a zo ennañ istor an Ermaeziadeg, lidoù ha bennozhioù, kanaouennoù ha soñjoù ar re fur war an istor.\nKustum e vezer er Seder da gontañ an istor ha da gaozeal diwar e benn, evañ peder gwerennad gwin, debriñ matza, rannañ bouedoù aroueziel bet lakaet war Pladenn ar Seder ha stouiñ evit lidañ ar frankiz. Bez' eo unan eus ar gouelioù gwellañ heuliet gant ar yuzevien dre ar bed.\nAdtapet diwar « https://br.wikipedia.org/w/index.php?title=Seder_Pesac%27h&oldid=1871886 »\nKemmoù diwezhañ degaset d'ar bajenn-mañ d'an 22 Ebr 2020, da 07:59.


Ur sizhun, un istor : sizhun 49 - TÉBÉO - 2017 - Base documentaire - Cinémathèque de Bretagne - Gwarez Filmoù - Brittany Film Archives\n8 a viz Kerzu 1897. Ganet eo Willy Wolf e Lodz, e Polonia. Erruout a ra e Naoned da 26 vloaz, implijet en uzin ar Batignolles. Met kampion ar bed ar splujoù-ouesk eo dreist-holl. Aozañ a ra alies arvestoù war ar pontoù evit gounid e vuhez, hep surentez ebet. Gwerzhañ a ra ivez kartennoù-post o huchal "Prenit an den zo o vont da vervel !"\nD'an 31 a viz Mae 1925 ez eus deuet ouzhpenn 50 000 naonedad da arvestiñ outañ tro-dro d'ar pont-treuzvourzher, etre Kae ar Foz hag Enez Naoned. Raktreset eo an arvest abaoe sizhunvezhioù, ha pleustret en deus Willy Wolf e Rouen un nebeut devezhioù zo zoken.\nDaoust m'eo bet difennet gant ar maer Paul Bellamy, lakaat a ra ar splujer tan en e wiskamant ha lammat da dri metrad ha hanter-kant a uhelder. Pistriet eo gant ar moged, ha mervel a ra Willy Wolf a-raok bezañ tizhet ar stêr. Ne vo adkavet e gorf nemet 6 devezh war-lerc'h, un nebeut kilometradoù pelloc'h.\nAr pont treuzvourzher a zo bet distaliet e 1958.


Ar boule (henc'hresianeg Βουλή, Boulê) eo an anv a veze roet d'ur c'huzul e meur a renad gresian eus an Henamzer. E keodedoù Henc'hres, ar boule a oa un vodadenn vihan a geodediz karget eus lezennoù ar geoded. Troet e vez e anv gant ar ger kuzul peurliesañ pe a-wezhioù gant ar ger sened.\nEn Ilias a zanevell ul lodenn eus Brezel Troia, ar boule a oa ar vodadenn eus pennoù an Akeaned a zivize, diwar c'houlenn Agamemnon, eus ar strategiezh da ren hag eus an aferioù gouarnamant. Emdreiñ a reas ar framm-se, ur vodadenn noblañsed a guzulie ar roue galloudusoc'h, da envel ensavadurioù disheñvel, disheñvel o galloud ivez, hervez ar renadoù politikel hag an amzer.\nEn oligarkiezhioù ar garg boulead a zeue dre hêrezh e-skoaz e demokratiezh Aten en Henamzer hag e re all e veze dilennet izili ar boule dre dennadeg d'ar sord. Dianav eo ar pep brasañ eus ar vouleidi. Boule Aten hepken zo deskrivet gant mammennoù istorel puiilh (Bonreizh Aten peurgetket a lakaer war anv Aristoteles ha e ziskibled eus al Lise a vije bet savet war-dro 330 kent J.-K.).\nBoule Aten[kemmañ | kemmañ ar vammenn]\nEn Aten e veze graet "Kuzul ar 500" anezhañ ivez alies rak adalek adreizhadennoù Kleistenes e oa enni 500 kuzulier, 50 evit pep meuriad. Tennet e vezent d'ar sord diwar rolloù savet gant pep demos eus ar geodediz koshoc'h evit 30 vloaz a oa prest da gemer perzh e labour ar c'huzul. Bep bloaz e veze tennet izili nevez d'ar sord hag ur c'heodedad ne c'halle bezañ ezel eus ar boule ouzhpenn div wezh. Labourat a rae ar c'huzul-se dibaouez. Renet ha kenurzhiet e veze e labour gant ar Britaned. Dalc'het e veze bodadegoù ar Boule er Bouleuterion, ur savadur a oa e-kichen an Tholos en agora. Dilennidi pep meuriad a chome e-doug un dekvedenn eus ar bloavezh (35-36 devezh), ar britaniezh, en ur savadur tost d'ar Bouleuterion, ar Pritaneia, noz-ha-deiz. Prest e vezent dalc'hmat d'ober war-dro aferioù ar geoded. Labour pennañ ar Boule a oa dastum ar c'hinnigoù lezennoù kinniget gant keodediz, ha goude prientiñ an dnavez-lezennoù evit gallout goude se bodañ an Eklesia.\nAdtapet diwar « https://br.wikipedia.org/w/index.php?title=Boule&oldid=1847127 »


Bro Gatalonia : "Etrezek ar frankiz hag ur Republik dizalc'h"\nLundi 9 novembre 2015 à 21:34 -\nVotet e oa bet d'al Lun 9 a viz Du gant Parlamant Bro Gatalonia evit ma vo benn 2017 krouet ur Republik distag eus Bro Spagn. Displegadennoù Gwenole Bihannic, dimezet gant ur gatalanez :\nUr vanifestadeg evit dizalc'hidigezh Bro Gatalonia © Maxppp - Rich Bowen/LNP\nGwenole Bihannic a respont da Tudi Crequer (5mn)\nUr c'heloù mat eo evit Gwenole Bihannic an diviz bet kemeret gant Parlamant Bro Gatalonia. "Dre ma oa bet nac'het d'ar Gatalaned aozañ ur referendom warlene giz ma vefe bet e Bro Skos. Ha dre ma chome bouzar stad Bro Spagn ouzh ar goulenn-se ne oa dibab all ebet nemet aozañ ur votadeg evit ar Parlamant en ur embann sklaer en a-raok ez aje pobl Katalonia etrezek ur republik distag. P'en em gaves dirak ur voger e rankec'h en em zibab da unan."\nDilennadegoù a oa bet evit ar Parlamant d'ar 27 a viz Gwengolo. "A-raok ar mouezhiedag-mañ e oa bet embannet sklaer gant ar strolladoù a oa war ar renk ma oant a-du pe get evit ma vefe Bro Gatalonia dieub". Ha dilennet e oa bet da neuze un emglev etre daou strollad politikel.\n"Ne z'eus diskoulm ebet all dre ma chom bouzar Bro Spagn" Gwenole Bihannic\nAnvet eo an emglev-se E.R.C. (Esquerra Republicana de Catalunya). "Broadelour ha dizalc'hour o daou. Unan a zo eus an tu kreiz-dehoù hag unan all eus an tu kleiz. Ur strollad dizalc'hour all, eus an tu kleiz pellañ, oa chomet distag eus an emglev-mañ. An tri a oa en em lakaet a-du evit votiñ d'al Lun 9 a viz Du er Parlamant evit kas Katalonia etrezek ar frankiz."\n"Reizh eo e c'hellfe pobl Katalonia, Bro Skos pe Breizh dibab o dazont" Gwenole Bihannic\nEmbannet n'eus neuze, d'al Lun 9 a viz Du, ar Parlamant ar c'hoant sevel ur Republik nevez benn 2017. Mariano Rajoy, kentañ minstr Bro Spagn, n'eus diskleriet just goude e oa o vont da c'houlenn da Guzul bonreizhel Bro Spagn nullañ diviz Parlamant Katalonia. Ur spont eo evit Gwennole Bihannic. "Se zo ur gwir etrevroadel anavezet : gwir ar pobloù d'en em dermedi war o dazont hag ar pezh a fell dezho. En un demokratelez e kavan reizh e c'hellfe pobl Katalonia, hini Bro Skos pe hini Breizh dibab war o dazont."\nHir an hent betek an dizalc'hidigezh.\n"Er bloavezhioù 1930 e oa bet dilennet dija ERC e penn Bro Gatalonia. Embannet en doa frankiz Katalonia, met n'en doa ket padet nemet un neubeut dervezhioù. Da c'houde gant an diktatouriez e oa bet mouget pep tra met daoust da-se e oa bev ha kreñv an emskiant. Ha tamm ha tamm goude fin an diktatouriez o doa gellet ar strolladoù-se mont war-raok en-dro."\nDiviz ar Yaou : selaouit en-dro doc'h an abadenn ispisial gouestlet d'an dilennadegoù rannvro


Kensonenn ankoue-gargadenn - Wikipedia\n(Adkaset eus Kensonenn ankoue-gourlañchenn)\nEr yezhoniezh e vez implijet an termen kensonenn ankoue-gargadenn (saoz.: epiglotto-pharyngeal consonant) war dachenn ar fonetik hag ar fonologiezh evit komz eus ur gensonenn kendistaget ganti an ankoue hag ar c'hargadenn da lec'hioù distagañ pennañ war un dro, da lâret eo gant an ankoue stok ouzh speurenn a-drek ar c'hargadenn.\nEnebiet e vez ar c'hensonennoù-mañ diouzh ar c'hensonennoù gargadenn ma stok gwrizienn an teod gant speurenn a-drek ar c'hargadenn hag ivez gant ar c'hensonennoù ankoue ma stok ar c'hrizennoù aritenenn-ankoue (saoz. aryepiglottic fold) ouzh an ankoue.\nUn doare kensonenn nevez-dizoloet an hini eo, implijet war a seblant gant an amiseg komzet e Taiwan hag ivez gant an tsezeg komzet e mervent Dagestan.\nN'eus arouezenn ispisial ebet gant al lizherenneg fonetikel etrebroadel evit treuzskrivañ ar sonennoù-mañ hag ober a reer peurliesañ gant an arouezennoù ad hoc [ʕ͡ʡ] ha [ʜ͡ħ].\nAdtapet diwar « https://br.wikipedia.org/w/index.php?title=Kensonenn_ankoue-gargadenn&oldid=1897186 »\nDernière modification le 7 Meu 2021, à 00:59\nKemmoù diwezhañ degaset d'ar bajenn-mañ d'an 7 Meu 2021, da 00:59.


Delwenn da enoriñ Yagan en Aostralia\nPortrait of Yagan gant George Cruikshank. Livet e oa bet ar poltred ur wech mogedet ar penn evit ma vefe dalc'het en e stad. George Fletcher Moore en doa embannet e oa pell an dresadenn eus an eñvor en doa eus Yagan en e vev.\nYagan (/ˈjeɪɡən/ ), ganet e-tro 1795 ha marvet d'an 11 a viz Gouhere 1833, a oa un ur brezelour henvroat aostralian, eus ar meuriad Noongar e-kostez Perth, e kornôg Aostralia, hag unan eus ar stourmerien gentañ a-enep an drevadennerien saoz.\nYagan a oa bet klask war e lerc'h goude m'en doa lazhet Erin Entwhistle, mevel d'an trevadenner Archibald Butler. Kement-se en devoa graet evit kas an dorzh d'ar gêr goude ma oa bet Thomas Smedley, ur mevel all d'ar perc'henn Butler, o tennañ war ur bagad Noongar hag a oa o laerezh patatez ha yer, hag en devoa lazhet unan anezho. Ar gouarnamant neuze a ginnigas ur yalc'had d'an hini a dapje Yagan, pe varv pe vev, hag un trevadenner yaouank, anvet William Keats, en lazhas gant un tenn.\nGoude lazhet Yagan e voe dibennet gant an drevadennerien, evel prouenn da gaout ar yalc'had. Diwezhatoc'h e voe kaset ar penn da Londrez, ha diskouezet evel un "iskister denoniek", ha roet goude d'ur mirdi e Liverpool. Eno e chomas ouzhpenn kant vloaz ha douaret gant relegoù all en ur bez dizanv e 1964.\nKrog e oa ar bobl Noongar da c'houlenn daskor ar penn, dre abegoù relijiel hag abalamour da lec'h ha pouez Yagan en o istor. Kavet e voe al lec'h ma oa bet douaret e 1993; e 1997 e voe dizouaret ar penn ha kaset en-dro da Aostralia. E-pad bloavezhioù e voe kaoz e-touez ar bobl Noongar da c'houzout pelec'h e veije beziet penn Yagan da vat, hag a-benn ar fin e voe graet al lid-beziañ er Swan Valley e miz Gouhere 2010, 177 bloaz goude marv Yagan.\nAdtapet diwar « https://br.wikipedia.org/w/index.php?title=Yagan&oldid=1894600 »\nKemmoù diwezhañ degaset d'ar bajenn-mañ d'an 10 C'hwe 2021, da 11:36.


Stumm eus an 3 Gwe 2017 da 15:49\n16 okted lamet , 4 bloaz zo\nStumm eus an 27 Gou 2017 da 11:04 (kemmañ)\nStumm eus an 3 Gwe 2017 da 15:49 (kemmañ) (dizober)\nMab e oa da [[Ec'hidna]], dezhi dremm ur vaouez ha korf un naer, ha da d[[Tyfon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devoa, ken euzhus all, evel [[Orthos]], ki daoubennek an Ifernioù, [[naer-zour Lerna]], [[Leon Nemea]] ha [[KimeraC'himera]].\nAn toull da vont er bed-se a gavas neuze e [[Tainaros]], ha skoazell en doe digant [[Athena]] da vont e-barzh da gentañ, digant [[Hermes]] da vont er-maez goude. Gant skoazell [[Hestia]] ez eas hebiou da C'haron. Dieubiñ a reas [[Theseüs]], met ne deuas ket a-benn da dennañ [[Peirithoos]] ac'hano. An daou-se a oa bet tapet gant Haides, ha dre un taol-hud bennak e oant bet staget ouzh ur bank evel pinijenn penegwirpeogwir o devoa klasket skrapañ [[Persefone]] : ken kreñv e oa an huderezh-se, pa voe distaget gant Herakles, ma chomas peget ouzh ar bank tammoù zo eus divvorzhed Theseüs, ha se zo kaoz ec'h anavezer e ziskennidi diouzh o divvorzhed treut.\nEn em gavout a reas Herakles gant Haides ha goulenn digantañ aotre da gas '''Kerberos''' gantañ war an douar, hahag Haides da reiñ e asant gant ma teuje an haroz a-benn da vestroniañ ar c'hi hep kemer arm ebet. Hag a-benn e teuas. Gwaskañ a reas al loen ken e teuas da vezañ ki bihan, e zougen war e chouk, e sachañ e-maez an ifernioù, dre gev [[Peloponnesos]]. E gas a reas da Eurystheüs, ha ken spontet e voe ar roue ma c'houlennas ouzh Herakles e gas en-dro dindan an douar.\nPa dremenjont dre v[[Mykenai]] e kouezhas takennoù eus e [[halv]] pistrius war un toullad plantennoù, ma servijont hirivhiziv d'ar sorserezed da ober huderezh du.\nAdtapet diwar « https://br.wikipedia.org/wiki/Dibar:MobileDiff/1767700 »


(Adkaset eus Tu Duc)\nVua Tu Duc\n1 Enebiezh diabarzh\n2 Politikerezh an impalaer\n3 Europiz e Viêt Nam\n4 Reuz diabarzh hag emglev gant Frañs\nLiesseurt oa ar e a savas enep Tự Đức : gouizieien konfusianegour a gave direizh ne vije ket bet sentet ouzh urzhaz ar familh, tud a chome aduidi ar rummad-impalaerien Lê gwelet ganto evel renerien reizh Viêt Nam, kouerien enep an tailhoù bet lakaet warno, mandarined aet brein, misionerien katolik ha tud deuet da vezañ kristenien bet gwallgaset gant Minh Mạng ha Thiệu Trị. Buan e voe arme Tự Đức trec'h war an emsavidi. Từ Dũ, mamm Tự Đức a viras outañ da lazhañ e vreur met Hồng Bảo en em lazhas en toull-bac'h.\nPolitikerezh an impalaerAozañ\nGwaskañ a reas an estrenien hag ar gristenien o doa klasket diskar e ziagentourien meur a-wech evel e-kerzh emsavadeg Lê Văn Khôi. Klak a reas ar mandarin kristen Nguyễn Trường Tộ displegañ dezhañ e oa ar politikerezh-se un hent-dall met ne selaouas ket. Krediñ a rae he doa Frañs trawalc'h d'ober en Europa goude emsavadegoù 1848 evit enebiñ outañ. Faziet e oa.\nEuropiz e Viêt NamAozañ\nKas a reas Frañs ur c'horf brezelekaat bras ha tagañ a reas adalek su Viêt Nam. Stourm kalonek a reas armeoù Nguyễn e-pad ur mare met re diamzeret oa o armoù hag o zaktik evit dont a-benn eus ar C'hallaoued. Goulenn a reas Tự Đức sikour digant e bennaotrou, impalaer Qing Sina. Kregiñ a reas neuze brezel etre Frañs ha Sina. Echuiñ a reas an emgannoù tro-dro da Hanoï etre Frañs hag armeoù Sina hag ar morlaeron Banieloù-Du gant trec'h Frañs. Dilezel a reas impalaer Sina e aotrouniezh gladdalc'hel war Vietnam. Anavezout a reas renerezh Frañs war ar vro.\nReuz diabarzh hag emglev gant FrañsAozañ\nBez Tự Đức\nGwashaet e vo an traoù gant emsavadegoù nevez e diabarzh ar vro. Ur boaz oa a-hed prantad ren ar rummad-impalaerien Nguyễn. kantadoù a emsavadegoù bihan a c'hoarvezas enep o renerezh. Ar gwaskerezh kriz met diefed enep ar visionerien gristen a voe ur vammenn vras a reuz. Muntr meur a eskob spagnol a roas abeg d'ar C'hallaoued ha d'ar Spagnoled da aloubiñ ar vro hag a zegasas kemeredigezh Saigon. E 1848 e roas Tự Đức urzh d'an holl gristenien vietnamat dilezel o relijion pe e vefent merket war o dremm gant ur sin a zisivoud hag e vefe lemmet diganto pep gwir. Lakaat a reas se an holl Europiz enep dezhañ hag e pellaas pep spi da gaout sikour evel reuzied ar bed diavaez.\nPa oa an armeoù gall o tostaat eus ar gêr-benn e krogas emsavadegoù. Aon en doe Tự Đức o welout e c'halloud diskaret. Gwelloc'h e voe dezhañ en em glevout gant ar C'hallaoued daoust d'an dilezadurioù mezhekaus a vefe d'ober evit gellout bezañ trec'h war an emsavadeg. Asantiñ a reas e teufe lodenn su Vietnam, Kochinchina, da vezañ un drevadenn c'hall hag e vefe e vro dindan warez Frañs. Kounnar a savas ha meur a hini a nac'has an emglev hag a stourmas evit frankiz o bro o tamall da Dự Đức bezañ gwerzhet e vro.\nNe vevas ket evit gwelout efedoù gwashañ an trevadennerezh. gwelet e vez evel diwezhañ impalaer Vietnam peogwir e voe en hini diwezhañ o ren ar vro en un doare dizalc'h. Mervel a reas e 1883. N'en doa bet bugel ebet. Lezel a reas e dron d'e vab advabet Dục Đức a voe lamet e garg digantañ goude tri devezh gant kargidi eus al lez. Ur breur da Dự Đức, Hiệp Hòa,a glaskas kendelc'her gant ar rummad-impalaerien. Impalaer e voe etre miz Gouere ha miz Du 1883, ar c'hwec'hvet impalaer Nguyễn.\nImpalaer Thiệu Trị Tierniezh Nguyễn War e lerc'h\nImpalaer Dục Đức\nAdtapet diwar « https://br.wikipedia.org/w/index.php?title=Tự_Đức&oldid=1932729 »\nDernière modification le 3 Gen 2022, à 07:30


Jonathan Swift (30 a viz Du 1667 e Dulenn - 19 a viz Here 1745 e Dulenn) a oa ur skrivagner saoznek eus Iwerzhon.\nStudioù doueoniezh a reas e Dulenn a-raok mont da Vro-Saoz e 1688 hag eno e teuas da vezañ sekretour ar politikour ha skrivagner Sir William Temple. E Bro-Saoz e reas anaoudegezh gant Esther "Stella" Johnson, hag awenet e voe gant ar plac'h yaouank-se evit sevel barzhonegoù hag e zeizlevr A journal to Stella.\nE 1699 ez eas Jonathan Swift da vevañ en-dro da Iwerzhon. Met kenderc'hel a rae de vont ingal da Londrez, ma kemere perzh er vuhez politikel. E 1713 e voe anvet da zean en iliz Sant Padrig, iliz-veur Dulenn. Adalek ar mare-se e oa troet muioc'h gant ar vuhez politikel en Iwerzhon.\nSkridoù Swift zo savet en ur yezh resis ha leun a vousfent. E flemmskrid Gulliver’s travels, e peder lodenn, a seller outañ evel unan eus pennoberennoù al lennegezh evit ar re yaouank.\nOberennoù brudet[kemmañ | kemmañ ar vammenn]\nThe journal to Stella (1710-13, ademb. 1784)\nGulliver’s Travels (4 lodenn, 1726 ; ademb. 1735)\nAdtapet diwar « https://br.wikipedia.org/w/index.php?title=Jonathan_Swift&oldid=1844704 »\nKemmoù diwezhañ degaset d'ar bajenn-mañ d'an 2 Gwe 2019, da 11:23.


Sul ar Pantekoust - an-overenn-santel\nAotrou Doué, hiziù, dré vistér ar Pentekoust, é lakeit de voud santél ho iliz émesk an oll bobloù hag an oll vroioù : skuillet donézonoù ar Spered Santél àr ar beb abeh ha kendalhet, é kalonoù ar ré a gred énnoh, al labour a garanté ho-pes komanset kenteh man dé bet predéget an Aviél\nPennad tennet a Livr Obéroù an Apostoled\nEn achiùmant a zéioù ar Pantekoust, hantér-hant dé goudé Pask, éh oé an oll disipled an eil ged égilé én ur mem léh, ha chetu én un taol deit ag an néañv, un trouz hanval doh ur bar-aùél kriù hag a laka de zasonein rah an ti ma oent énno.\nHag ind a wél a beb tu èl teadoù tan, hag unan é poéz ar beb unan anehé. Ha chetu ind, lan ag ar Spered Santél, doh en em lakad de gomz peb lavar èl ma o dougé ar Spered santél d’er gobér.\nBoud a oé nezé é Jéruzalem Juifed, tud a zoujans Doué, deit d’énno a gement bro zo édan an héol. E kleùed trouz an aùél en-doé huéhet, ind a za a vostad én dro d’an ti, hag a chom bamet a pe gleùant an Apostoled é komz lavar peb unan anehé.\nOll éh oent èl beziùet, hag én o souézh ind a laré an eil d’égilé : Rah an dud-sé a zo é komz dohom, ha nen dint ind ag ar Galilé ? Penaos enta o hleùam-ni é komz lavar peb unan ahanom ?\nParted, Méded, Elamited, tud ag ar Mézopotami, ag ar Judé, hag ar Hapados, ag ar Pont, ag an Azi, ag ar Friji, ag ar Panfili, ag an Ejipt, a gornadoù bro al Libi étal Sirén, hag ar ré a zo deit a Rom, Juifed dré ar goéd pé dianvézerion chujet d’ol lézenn, Kréted hag Arabed, oll en o hleùam é téviz, é lavar or bro, burhudoù an Aotrou Doué.\nAotrou Doué, digaset deom ho Spered\nA reneùé dremm an Douar\nO me iné, benniget an Aotrou Doué ;\nMen Doué, hwi a zo ken braz !\nPegen nivéruz, Aotrou Doué, ho obéroù !\nLan é an douar ged ho oll vadoù.\nKemer a hret o anal ha chetu ind marù\nDeit éndro de voud huen.\nKas a hret o anal, krouéet ind ;\nHwi a reneùé dremm an douar.\nGloér d’an Aotrou Doué de virùikén !\nRevo é leùiné an Aotrou Doué dré é obéroù !\nRevo plijuz mem barhoniezh dehon ;\nEh on é leùiné ged an Aotrou Doué\nPennad tennet a lihér St Paol d’ar Halated\nMem bredér, m’el lar deoh :\nBiùet revé ar Spered ha ne sentet ket doh fall déchoù ar horv. Rag ar horv en-des téchoù éneb d’ar Spered, hag ar spered a zo é brezél éneb d’ar horv ; émant unan éneb d’an arall, ha ragsé ne hret ket dalbéh ar péh a blijehé deoh ; med a pe sentet doh ar Spered, deit oh de voud mestr àr lézenn ar horv.\nObéroù fall ar horv a zo hanad mad ; chetu ind aman ; pailhardiezh ha peb sort péhed louz, idolatri, sorserèzhoù, kasoni, breterezh, kounnar, tabutoù, dispeah, évi, multrerezh, mèuerezh, korvadoù ha traoù arall sort-sé. Me lar deoh, èl m’em-es dija laret penaos ar ré a hra péhedoù sort-sé ne veint ket lodeg é rouantelezh Doué.\nE kontrel, fréh ar Spered a zo : ar garanté, al leùiné, ar peah, ar basianted, ar vadelezh, ar reizhted a vuhé, an nerzh é kreiz ar poénioù, ar féalded, ar modér, ar burted. Ar horv ged é lézennoù n’en-des droed erbet éneb d’an obéroù santél-man. Ar ré a zo de Jézus-Krist en-des staget doh ar groéz o horv ged oll é déchoù ha hoantoù diroll\nMar biùam revé lézenn ar Spered, kerham eùé revé ar mem lézenn.\nSpered Santél, Spered glan,\nDeit, digaset ag an néañv\nSklerdér én or speredoù\nDeit o Tad ar beurerion,\nDeit mammenn peb donézon\nDeit splanndér ar halonoù.\nHwi zo gouarnour an inéan\nHwi zo hé honfort gwellan\nFreskoni, doustér heb par.\nHwi zo diskuizh él labour\nÉn toemdér, kloarizion flour\nHa leùiné ér glahar.\nO splanndér deit ag an néañ\nUm strèùet én on inéan\nMa vo deoh perped fidél\nHeb ar sekour a ho krès\nÉ kalon mab-dén n’en-des\nNitra glan, nitra santél.\nMe zo louz : deit d’em hoalhein\nMe zo séh : deit d’em mouistein\nMe zo klañv braz : gwelleit dein.\nMe zo stenn : deit d’em flégein\nMe zo kromm : deit d’em eañnein\nMe zo yein sklas : toemmet dein\nGed fians braz, ni ho ped\nD’ho pugalé dakoret\nHo seizh donézon santél.\nReit deom ar wir santelezh\nReit deom ar salvedigezh\nReit ar joéioù éternél\nDeit Spered Santél.\nLanet kalon ho pobl fidél.\nIntanet énné tan ho karanté.\nAviél Jézus-Krist revé Sant Iehann\nEn amzér-sé, Jézus a laré d’é zisipled :\nmed pe vo deit ar Honfortour, ar Spered a wirioné a za ag an Tad hag a zavéein deoh a berh an Tad, henneh a zakoro testoni ahanon. Ha hwi a zakoro testoni, rag ma oh genein ag ar penn ketan.\nEleizh a draoù arall em-es hoah de lared deoh. Med n’hellet ket o hompren breman. Med, a pe vo deit ar Spered-sé a wirioné, ean a zisko deoh kement gwirioné zo. Rag ne gomzo ket anehon é unan. Med komz a hrei a gement tra en-devo kleùet ha disklériein a hrei deoh an traoù de zoned. Ean vo a hrei inour dein, rag ma reseùo ag ar péh a zo dein ha ma en disklério deoh.\nOll ar péh en-des me Zad a zo dein ; chetu perag em-es laret : « ar Spered a reseùo ag ar péh a zo dein hag en disklério deoh »\nPlijet genoh, Aotrou Doué, sellet penaos éh om doh ho kortoz ; dalhet sonj a bromès ho Mab. Groeit ma anaùeem ged sekour ar Spered Santél muioh mui ar mistér santél éh om é lidein ha ma vo digoret deom ar wirioné penn der benn.\nPréfas ar Spered santél\nE gwirioné, Tad santél,\nDoué oll-gelloudeg ha peurbaduz,\nun dra just ha déliet é ho trugérékat,\né peb léh hag é peb amzér,\nRag, goudé boud saùet de lein an Néañv,\nhag azéet én tu déheu deoh,\nean en-des hiziù, èl m'en-doé grateit,\nskuillet ar Spered santél àr an dud,\ne-hues keméret aveid ho pugalé.\nChetu perag é trid (verù) ar bed abèh\nged ar vrasan leùiné,\nhag oll Speredoù gelloudeg an Néañv\na gan mélasion d'ho kloér\nén ul lared de virùikén.\nAotrou Doué a zakor d’ho Iliz madoù an Néañv, miret enni ar hrès ho-pes reit dehi ; groeit ma vo berped nerhuz anal ar Pantekoust ; groeit ma hello ar pred-man santelleit ged ar Spered lakad ar bed abeh moned d’ar salvedigezh.\nBennozh meur de achiù\nHiziù an dé, an Aotrou Doué, Tad peb sklérijenn, en-des kaset ar Spered Santél de Zisipled ar Hrist.\nRevo énnoh donoh don ar Spered-man a gas deoh é donezonoù.\nRevo fondet ennoh, é kreiz ho kalonoù, oll an traoù fall ged an tan deit ag an néañv àr an disipled, kaset de lakad é sklérijenn dré ar bed abeh.\nAr Spered Santél é en-des dastumet ar pobloù, ged lavarioù dishanval, én ur memes fé ; groeit ma talhent de voud fidél d’ar fé biù-sé én un espér dé an Aotrou Doué.


Difference between revisions of "Translating:Old-Intro/br" - translatewiki.net\nDifference between revisions of "Translating:Old-Intro/br"\nRevision as of 16:15, 11 December 2008 (view source)\nm (moved Translating:Intro/br to Translating:Intro/br-old: Robot: Moved page)\nNext step Stagañ ganti\nDre vras eo pouezus an treiñ hag al lec'helaat rak servijout a ra d'an dud na vestroniont ket mat ar saozneg d'ober gant ar meziantoù stlenn. Da skouer eo implijet MediaWiki evit lakaat Wikipedia da dreiñ en ur bern yezhoù. Setu en ur dreiñ MediaWiki e skoazeller diouzhtu an dud da dapout gouiziegezh en o yezh dezho o-unan.\nAmañ war Betawiki e saver hag e wellaer pennek ur framm evit aesaat lec'helaat MediaWiki. N'eo ket ret d'an den gouzout eus ur yezh programmiñ bennak. Ma ouzit eus Mediawiki pe ma'z oc'h boas d'ober gant wikioù all e vo aes deoc'h treiñ traoù amañ.\nEn tu all da 250 yezh a ra gant MediaWiki c'hoazh. Padal n'eus nemet un nebeud dousennadoù anezho a vez dalc'het e ratre. Bep miz e ra Betawiki war-dro hizivaat ouzhpenn 100 yezh. Gwelet statud a-vremañ an troidigezhioù.\nRetrieved from "https://translatewiki.net/w/i.php?title=Translating:Old-Intro/br&oldid=1229658"\nThis page was last edited on 22 May 2009, at 16:40.


Emgann Saipan - Wikipedia\nKartenn Emgann Saipan\nE du : araokadenn an emgann\n15 a viz Even 1945 : al listri-brezel Birmingham hag Indianapolis o tennañ war enezenn Saipan.\nEmgann Saipan (Battle of Saipan e saozneg) a zo bet unan eus emgannoù Brezel ar Meurvor Habask a c'hoarvezas e-kerzh an Eil Brezel-bed. Stourm a voe en Inizi Mariana adal ar 15 a viz Even betek an 9 a viz Gouere 1944 etre lu Impalaeriezh Japan ha lu SUA.\nAr charreadenn tagañ amerikan a loc'has adal Pearl Harbor d'ar 5 a viz Even 1944, un devezh a-raok ma voe roet lañs d'an oberiadur brezel Overlord en Europa.\n71 000 soudard an 2vet rannlu USMC, ar 4re rannlu USMC ha re ar 27 rannlu troadegiezh dindan urzhioù al Letanant Jeneral Holland Smith, a voe trec'h war 31 000 soudard 43vet rannlu Lu Impalaeriezh Japan en he fenn al Letanant Jeneral Yoshitsugu Saito.\n1 Ar c'hemperzh\n2 An emgann\n3 Fin Emgann Saipan\n4 Disorc'h Emgann Saipan\n5 Tro-dro da Emgann Saipan\n6 Ur sell war an dachenn-emgann hiziv-an-deiz\n10 Notennoù ha daveennoù\nE-pad oberiadurioù-brezel 1943 ha hanter ar bloavezh 1944, ar Gevrididi a aloubas Inizi Salomon, Inizi Gilbert pe Tungaru ha Papoua Ginea-Nevez. Lu Impalaeriezh Japan ne voe mui mestr nemet war ar Filipinez, Inizi Caroline, Inizi Palau hag Inizi Mariana.\nDismantroù Garapan, ar gêr japanat vrasañ war enezenn Saipan\nUn taol kleze en dour e voe ar bombezadegoù spontus ur wech c'hoazh.\nDilestradeg soudarded an USMC dindan tennoù Lu Impalaeriezh Japan\nMarines dilestret war aodoù Saipan\nKabiten lu Impalaeriezh Japan Sakae Oba gant e strollad stourm, 1añ a viz Kerzu 1945\nD'an 13 a viz Even 1944 e krogas bombezadeg Saipan, ma voe 15 bag hobregonet o tennañ 165 000 obuz. Siwazh d'an Amerikaned, deraouidi a oa e bourzh ar bigi, hag ouzhpenn-se e oant tremen 9 c'hilometrad pell diouzh ar palioù da dizhout hep skeiiñ war parkadoù minennoù. Klasket e voe renkañ ar gudenn dre erlec'hiañ 19 lestr all ouzh ar bigi met berr e voe an amzer hag ar pourvezioù obuzioù.\nAn dilestradeg a grogas memestra d'ar 15 a viz Even da 7 eur vintin. Tro 300 bag LVT a zilestras 8 000 soudard an USMC war kostez kornôg Saipan da 9 eur. Unnek lestr gwarez a roas harp da zilestradeg ar Marines.\nBoaz ar Japaniz e oa leuskel ar c'hentañ gwagennadoù-tagañ da zouarañ. Pa veze niverus an enebourien war an aod e kroge ar stourm. En doare-se e voe Emgann Saipan.\nFin Emgann Saipan[kemmañ | kemmañ ar vammenn]\nLeal betek penn, d'ar 5 a viz Gouere 1944 e vo gwelet al letanant meur Yoshitsugu Saito heuliet gant ur pezh mell banniel ruz ha 5 000 soudard Lu Impalaeriezh Japan o tagañ ar soudarded amerikan dindan stumm un argadenn Banzai.\nA-dreñv ar gwagennadoù soudarded japanat e voe kavet ivez reoù gloazet-fall, lod anezho o vezañ armet gant mein nemetken. Dont a rejont a-benn da freuzañ linennoù difenn an Amerikaned met darn anezho a varvas en emgann.\nDisorc'h Emgann Saipan[kemmañ | kemmañ ar vammenn]\nTrec'h e voe an Amerikaned, petra bennak ma kolljont 3 426 soudard lazhet ha 10 364 gloazet. Lu Impalaeriezh Japan a gollas 24 000 soudard lazhet, 5 000 en em lazhas ha 921 a voe prizonidi.\nA-fed trevourien e voe 22 000 o vervel, darn dre emlazh ha darn all tapet gant an tennoù etre an daou lu.\nAr c'habiten Sakae Oba eus Lu Impalaeriezh Japan a gendalc'has ar stourm gant un 50 bennak a soudarded ha 200 trevour betek e zaskor d'ar c'hentañ a viz Kerzu 1945 goude 512 devezh stourm ouzhpenn da Emgann Saipan ha 3 miz goude daskoridigezh Impalaeriezh Japan.\nTro-dro da Emgann Saipan[kemmañ | kemmañ ar vammenn]\nPa zilestras soudarded an USMC war aodoù enezenn Saipan d'ar 15 a viz even 1944, 800 Marines Afro-Amerikan a gemeras perzh dre dezougen boued ha tennoù da skeiñ adal ar bigi dilestrañ etrezek ar soudarded oc'h emgannañ. An Afro-Amerikaned kentañ da gemer perzh en emgann e-pad an Eil Brezel-bed e voent .\nImplijet e voe Amerindianed Navajo a-benn gellout reiñ an urzhioù-tennañ d'ar ganolierien amerikan hep bezañ komprenet gant soudarded Lu Impalaeriezh Japan. Taolennet eo kement-se er film Windtalkers ("Kelaouerien an avel") gant John Woo embannet e 2002.\nUr sell war an dachenn-emgann hiziv-an-deiz[kemmañ | kemmañ ar vammenn]\nDismantr un tank japanat\nUr pezh kanol japanat distrujet\nLec'h pennañ an difenn japanat e-kerzh Emgann Saipan\nLec'h-koun Amerikan nepell diouzh aod an dilestradeg\nLec'h-koun an dorgenn Banzai a welas emlazh kantadoù a drevourien ha soudarded japanat e dibenn Emgann Saipan\nAod an dilestradeg amerikan\nLec'h-koun da soudarded Lu Impalaeriezh Japan\nSaipan: The Beginning of the End ("Saipan: deroù an diwezh"), gant Carl W. Hoffman, Battery Pr, 1987, ISBN 978-0-89839-109-1 (en)\nSaipan: The War Diary of John Ciardi ("Saipan: Deizlevr brezel John Ciardi"), gant John Ciardi, University of Arkansas Press, 1998, ISBN 978-1-55728-018-3 (en)\nBattling for Saipan ("O stourm evit Saipan"), gant Francis A. O'Brien, Presidio Press, 2003, ISBN 978-0-89141-804-7 (en)\nFilmadurezh[kemmañ | kemmañ ar vammenn]\nD-Day in the Pacific: The Battle of Saipan (Twentieth-Century Battles), gant Harold J. Goldberg,2007 (en)\nOba : The Last Samurai (Taiheiyou no kiseki: Fokkusu to yobareta otoko), gant Hideyuki Hirayama, 2011 (ja) (en)\nWindtalkers, gant John Woo, 2002 (en)\nE galleg : Windtalkers : Les Messagers du Vent (Bro-C'hall), La voix des vents (Kanada)\nHistory.com Battle of Saipan\n↑ Battle of Saipan (en)\nAdtapet diwar « https://br.wikipedia.org/w/index.php?title=Emgann_Saipan&oldid=1959087 »\nOberiadurioù brezel an Eil Brezel-bed\nEmgannoù Brezel ar Meurvor Habask\nEmgannoù an Eil Brezel-bed\nEmgannoù gant Lu Impalaeriezh Japan\nEmgannoù gant ar United States Marine Corps\nKemmoù diwezhañ degaset d'ar bajenn-mañ d'an 16 C'hwe 2022, da 07:16.


Lolita zo ur film saoznek, sevenet e gwenn ha du gant ar filmaozour stadunanat Stanley Kubrick e 1962.\nSue Lyon e filmig tañva ar film Lolita e 1962\nC'hwec'hvet film hir Kubrick eo Lolita, bet savet war-lerc'h Spartacus (1960).\nDoare : Drama psikologel,\nSkoazellerien-sevener : John Danischewsky, Rene Dupont ha Roy Millichip,\nSenario : Vladimir Nabokov, diwar e romant Lolita (1955),\nKevredadoù produiñ : Anya Productions ha Transworld productions,\nProduour : James B. Harris,\nRenerien broduiñ : Raymond Anzarut ha Robert Sterne,\nRener ar skeudenniñ : Oswald Morris,\nIjinourien ar son : H.L. Bird ha Len Shilton,\nAozerien ar sonerezh orin : Bob Harris ha Nelson Riddle,\nKinklour : Bill Andrews,\nDilhataerien : Gene Coffin hag Elsa Fennell,\nFarder : George Partleton,\nPerukennerez : Betty Glasow,\nSkriptererez : Pamela Davies,\nFrammer : Anthony Harvey,\nLuc'hskeudenner leurenn : Joe Pearce,\nPrantad filmañ : adalek ar 1añ a viz Gouere betek ar 26 a viz Gwengolo 1961,\nLec'hioù filmañ :\nBorehamwood (Hertfordshire), Bushey (Hertfordshire), Gerrard's Cross (Buckinghamshire) (Bro-Saoz),\nAlbany (New York), Lake George (Stad New York), Newport (Rhode Island), Westerly (Rhode Island) (SUA).\nDeiziad dont er-maez : 12 a viz Mezheven 1962 ( Stadoù-Unanet),\nPadelezh : 152'.\nHag eñ kelenner war al lennegezh c'hall ec'h erru Humbert Humbert e Ramsdale, ur gêr vihan eus New Hampshire. E-sell emañ an daouugentvloaziad dibriedet da dremen an hañvezh eno kent mont da vBeardsley College (Ohio) el lec'h m'emañ o paouez bezañ anvet a-benn ar bloaz da zont. Ur gambr da feurmiñ e klask Humbert ha setu m'en em gav-eñ e ti Charlotte Haze. Daoust da strivoù hoalus houmañ n'en devoa ket c'hoant da chom aze a-raok na vije kinniget Dolores, merc'h Charlotte, dezhañ. "Lolita" a vez graet eus ar grennardez ha piket kalon Humbert ganti raktal e ra e vennozh feurmiñ ar gambr ha, diwezhatoc'h, eurediñ da Charlotte.\nJames Mason : an aotrou kelenner Humbert Humbert,\nShelley Winters : Charlotte Haze,\nSue Lyon : Dolores "Lolita" Haze,\nGary Cockrell : Richard T. Schiller,\nJerry Stovin : John Farlow,\nDiana Decker : Jean Farlow,\nLois Maxwell : ar glañvdiourez Mary Lord,\nCec Linder : ar medisin,\nShirley Douglas : an itron Starch,\nMarianne Stone : Vivian Darkbloom,\nMarion Mathie : an dimezell Lebone,\nMaxine Holden : an dimezell Fromkiss,\nJohn Harrison : Tom,\nColin Maitland : Charlie Sedgewick,\nBill Greene : George Swine,\nJames Dyrenforth : Frederick Beale Sr.,\nC. Denier Warren : Potts,\nRoland Brand : Bill Crest,\nSuzanne Gibbs : Mona Farlow,\nPeter Sellers : Clare Quilty,\nTerence Kilburn : ur gwaz,\nIrvin Allen, Beverly Bennett, Ed Bishop, Angela Bradley, Jean Carnt, Jean Collins, Peter Cushing,\tJennifer Dodd, Anne Flack, Susanne Gibbs, Jacqueline Harris, Loraine Hart, Gloria Johnson, Jenny Jones, Lilian Keeton, Eric Lane, Christopher Lee, Isabelle Lucas, Coral Morphew, Jeanette Neale, Maria Nicholas, Robert C. Overton, Sonya Petrie, Jacqueline Poole, Craig Sams, Roberta Shore ha Marti Webb.\nLolita war Internet Movie Database\n↑ Ur film all, Lolita an anv anezhañ ivez, a voe savet e 1997 gant Adrian Lyne.\nAdtapet diwar « https://br.wikipedia.org/w/index.php?title=Lolita_(film,_1962)&oldid=1958940 »


Medisin sinat, brudet evit bezañ klasket kelaouiñ an dud rak ar c'horonavirus e 2019\nArabat droukveskañ gant Li Wenliang ar mestrc'hoarier echedoù.\nLi Wenliang (sinaeg: 李文亮), ganet d'an 12 a viz Here 1986 e Beizhen hag aet da Anaon d'ar 7 a viz C'hwevrer 2020 e Wuhan, a oa ul lagadour sinaat o labourat en Ospital kreiz Wuhan. Brudet eo bet evel kelaouer eus ar c'hleñved COVID-19 adalek an 30 a viz Kerzu 2019. Bet e oa o tivizout war WeChat gant 7 medisin all diwar-benn ur c'hleñved nevez o redek dre Wuhan. Siwazh evitañ e oa bet treuzkaset e skridoù dre an internet sinaat. D'an 3 a viz Genver 2020, polis Wuhan en doa harzet anezhañ ha rediet anezhañ da sinañ ur follenn a embanne e oa un dañjer evit an urzh sokial hag e lakae falskomzoù da redek. Li a oa distroet d'al labour ha kendalc'het da glask pareañ an dud. Tapet en doa ar c'hleñved ha marvet e oa d'ar 7 a viz C'hwevrer 2020.\nRestr:Opera d'arte dell'artista Davide Cocozza. Il seme della speranza. Omaggio a Li Wenliang.jpg\nSell arzel e koun Li Wenliang gant Davide Cocozza\nLizher testeni anzavadur rediet Li Wenliang sinet gantañ ha daou ofiser polis. Embann a ra ez eo falskomzoù ar pezh en doa embannet ar medisin.\nUr wech marvet ar medisin Li e oa bet kounnaret-du an dud e Sina. En desped d'ar c'hontrolerezh er vro ez eus un toullad tud, dre an internet pe er straedoù, o lidañ aberzh an den hag o tagañ ar Strollad komunour hag an doare ma'z eo bet graet war-dro ar c'hleñved. Aon bras zo gant ar galloud sinaat e vefe marv Li evel hini Hu Yaobang, en devoa degaset Manifestadegoù ar blasenn Tiananmen e 1989.\nLi a oa dimezet hag ur bugel a oa gant ar c'houblad a-raok ma errufe ar c'hleñved-red. Pa oa marvet an doktor Li e oa dougerez e wreg. Pa oa kroget da vezañ klañv, an doktor a oa aet da vevañ en un ostel evit chom hep kontammañ e familh a-raok bezañ kaset d'an ospital d'an 12 a viz Genver. Siwazh dezhañ e dud a oa klañv gant ar c'hurunviruz.\nAdtapet diwar « https://br.wikipedia.org/w/index.php?title=Li_Wenliang&oldid=1874108 »\nDernière modification le 8 Mae 2020, à 18:53\nKemmoù diwezhañ degaset d'ar bajenn-mañ d'an 8 Mae 2020, da 18:53.